Falam thuthawn pehparmi Facts Check mi ah Falam Mipi lungawi tawklo - Falam Online Media\nMarch 1, 2021 Ni Hnem Sung\t0 Comments\nFebruary 28, Falam palik i mithil tlak bomb an kap ni ah online cahmai pawl ah mipi thinlung buai tham tertu zuk phunphun a suak ih cuih zuk thawn pehpar in CH daily news in facts check nak a nei.\nCumi pawl cu …\n1. Feb 28, 2021 ih Falam mipi duhphorhnak ah meithal a kaptu palik cu Steven a si tiah fb cahmai hrekkhat ah a darh. CH ih zingzoinak ah Steven cu cumi ni ah cozah bank ih duty ciahmi a siih cunah ah sunvu a um ti’n kan thei. Curuangah fake news a si.\n2. Falam Vankau ralkap umnak ah so in mi hektu cazin tiah mi 4 hmin tarlangmi khal Feb 28 ihsin fb ah thandarhmi hmuh a si. Feb 1 ihsin vankau ralkap camp cu a leengmi zohman lut thei lo dingin gate khaarmi a siih an ralbawi hnen thu kan sut tikah ah Falam ah ralkap hnen ih heekmi le heektu an um lo tiah a sim.\n3. Feb 28 ih Falam duhphorhnak ah khua nu/pa țuanvo nei pawl le Pu Ca Awi tei’ zuk tarlang in “ralkap lam țang” ah nganmi khal a pawt. CH ih thuhla zingzoinak ah: mipi pumkhawm thok ah khua nu/pa pawl an ra ih, “tuni cu rampi huap in mipi țhențheknak a um ding ruangah pumkhawm lo dingin an sim” tiah theih a si. Khua nu/pa upa pakhat in, “kanmah lam cun mipi himnak hrang kan simmi si na’n fb post tu in ralkap lam țang tiah in nganmi a si” tiah a sim.\nHih facts check nak thawn pehpar in a tlun lam ih tarlangmi bung 2 le 3 nak thu ah mipi lam an lungawi tawklo.\nBung 2 nak thu ah “ralkap cun report tu um khal sehla an rellang lo ding. Cun tulai cu technology san a si ih, ralkap hnen i report tu cu vankau ah kaiso kher ṭul loin phone in a report theih thotho. Curuangah himi report thuthawn pehpar in ruah ding tampi a um. Facts check mi hi a kim tawk lo” tiah mipi lam in FB cahmai ah an tarlang a si.\nBung 3 nak thu khalah “Falam khua nu/pa pawl hin hmuh theih rorin ralkap an ṭan kan ti lo. Asinan ralkap uknak dodal dingin CDM hrang hmalaknak nei rero mi cu tha an pe lo. Cuhleiah khuadang ahcun ralkap uknak dodal nakih hmaihruaitu hi khua nu/pa pawl an si. Nan, kan nih Falam khua nu/pa pawl cun in ngaih saklo ih an mah thawn pehparnak umlomi vekin dung in tun men. Cuvekih an um mi cu ralkap ṭanpi timi thawn danglamnak a um lo” tiah mipi lam in FB cahmai ah an tarlang a si.\n← Pukmah phun 2 thawn heek tuarzo Pi Suu Kyi cu Pukmah phun 1 an belhbet\nThuanthu mawi ngantu Falam upa rinsantlak Mipali →


Bible Thianghlim - ZEFANIAH\nBibleThianghlim – ZEFANIAH\nA ngantu: Zefaniah\nA siartu: Judah (Pathian minungpawl)\nA huap sung cān: B.C. 640–612 Karlak\nZefaniah 1:1 vekin, profet Zefaniah cu Judah ram ih thlarau lam remṭhatnak pipa hruaitu Pathian mi siangpahrang Hezekiah-ih tusin a si (2Sp 18:1-7 zoh aw). Zefaniah-ih rawngbawlnak cu a sungkhat hla, Josiah a lal lai a si (B.C. 640-609). Josiah hlanih Judah ram ih siangpahrang pahnih (Manasseh le Amon) in kum 50 hnak tam an uk ih, annih cu misualrál zet an si (2Sp 21 le 2San 33 zoh aw). Curuangah Zefaniah in Pathian hril mi milai (Judah) sualnak simaw, miphun dangpawl sualnak simaw, sual parih Pathian dāntatnak tam zet a phuang. Pathian in pathian dang biaknak cu a zoh men lo ding ih, amai dān kalhih cangvaihnak khal a zoh men lo ding.\nHi cabu-ih zirhnak tamsawn cu Jehovah Ni ti mi thu ah a khaikhawmaw (1:7, 8, 14, 15, 16, 18; 2:2, 3; 3:8, 11, 16). Jehovah Ni ti hi nazi 24 rei ni khat a si lo ih, a tumtah mipawl a hlensuahnak Jehovah-ih cān hleice a si sawn. Hi hin kap hnih a nei (misualpawl parih dāntatnak le Pathian mipawl parih malsawmnak), cule cān huap pahnih (a nai le a hla) a nei. Lung thleng duh lo pawl hnenah sual ruangah dāntatnak a thleng lohli ding tiin Pathian in hi cabu siar hmaisatupawl hnenah ralrinnak a pe. Josiah a lal laiih ṭhangphawknak tawite khan leng lam thlengawknak lawng a suah, curuangah Pathian in B.C. 605, 597 le 586 ah Judah dān a tat. Sikhalsehla, cumi cu hmai lam cān ih Pathian in misualpawl dān a tat ding le a mipawl thlawsuah a pek ding thlir sungnak a si.\nZefaniah cabu cu ṭhen hnih ih ṭhen theih a si, cumi ih kan hmuh mi cu Jehovah Ni ti hin dāntatnak le malsawmnak a sawhkhih thei ih, a nai le a hla khal a sawhkhih thei (1:2-3:8 le 3:9-20). Ṭhen hmaisa ah, Judah-mipawl in Pathian thupekpawl ih tlukluh an el ruangah, Pathian in dāntatnak an parah a thlengter ding ti Zefaniah in a simfiang hai (1:2-2:3; 3:1-7). Annih cun a diklo mi pathianpawl tla an bia ih, Pathian in pawi a ti taktak lo ti lungput an nei (1:12). Pathian in an kiangkap miphunpawl khal dān a tat ding tiah Zefaniah in a sim (2:4-15; 3:8). Pathian minungpawl an tuahsiatnak, an duhamnak, ralkap cahnak an rinsannak le pathian diklo an biaknak in Pathian dāntatnak a thlengter ding.\nṬhen hnihnak in (3:9-20) ruahsannak, malsawm le tundinsalnak a reluar. Curuangah 3:9-20 cu ṭhen hmaisa ih dāntatnak linglet a si. An hnenih a um ruangah, Pathian an upat ih, a hnenah an tlulut ih, amah an bia ih an rĕn theinak dingah, Pathian in Jew le Zentel cu a thianfai hai ding (3:15, 17).\nI. Zefaniah in thuṭhennak vekin Bawipaih ni a tarlang (1:1-3:8)\nA. Pathian in Judah mipawl thu a ṭhen ding (1:1-2:3)\nB. Pathian in ram dang miphunpawl thu a ṭhen ding (2:4-15)\nC. Judah mipawlih sual in Pathian thuṭhennak a phu (3:1-7)\nD. Ram dang miphunpawl in Pathian thinlingnak an phu (3:8)\nII. Zefaniah in ruahsannak, malsawm le tundinsalnak vekin Bawipaih Ni kha a tarlang (3:9-20)\n1 Judah siangpahrang Amon fapa Josiah san lai Hezekiah fapa, Amariah fapa, Gedaliah fapa, Kushi fapa Zefaniah hnenih Jehovah kamsuakthu thleng mi.\nJehovah Ni Rapthlak\n2 «Leilung hmai ihsin\nZiangkim ka hlorálter thluh ding,» Jehovah in a ti.\n3 «Minung le ramsa ka hlorálter thluh ding;\nVan zuang vâtepawl,\nTifinriat ngapawl le,\nBahnak lungpawl cu misualrálpawl zawngah ka hlorálter thluh ding.\nLeilung hmai ihsin minung ka that ding,» tiah Jehovah in a phuang.\n4 «Judah dokalhin le Jerusalem luahtupawl hmuahhmuah dokalhin ka kut ka hawi ding.\nBaal umsŭnpawl hi hmun ihsin ka ṭhiatbăl ding,\nMilem bia puithiampawlih hmin cu puithiampawl zawngah.\n5 Inn tlun ihsi van ih thilmak rual betupawl;\nMilkom hmin sâlih sesăm si ih,\nJehovah betupawl le amah hmin ih sesămtupawl;\n6 Jehovah hnen ihsi kirpawl le,\nJehovah hawl lo le amah răwn lo tupawl khal.»\n7 Bawipa Jehovah hmaiah daiten um uh;\nZiangahtile Jehovah ni cu a nâi thlang a si,\nZiangahtile Jehovah in raithawinak a timlam zo;\nA mikhualpawl a rak sawm hai zo.\n8 «Cule Jehovah-ih raithawi ni ah hitin a si ding,\nBawipawl le siangpahrang fātepawl dān ka tat ding ih,\nRam dang hnipuan hruhtupawl hmuahhmuah thawn.\n9 Cuih ni thotho ah an pulepawlih innpawl thahrumsuahnak le bumnak thawi khattertu,\nSângka hnuai zawn zial tlunih khirtupawl hmuahhmuah cu dān ka tat hai ding.\n10 «Cule cuih ni ah,» Jehovah in a ti.\n«Nga Kăwtka ihsin ṭah aw a thang ding,\nVeng Thar ihsin ṭahrâk aw le\nTlangmualpawl ihsin kekkuai aw a um ding.\n11 Nannih Maktesh luahtupawl râk rero uh!\nZiangahtile sumdâwng zaten thah an si;\nPaisa kaitu hmuahhmuah khal thah ṭheh an si.\n12 Cule cuih cān ah hitin a si ding,\nJerusalem cu meitopawl thawn ka hawlsuak ding ih,\nHnangamih um huahhi men,\nAn thinlung sungteih,\n‹Jehovah in thil ṭha siseh,\nThil ṭhalo khal siseh a tuah lo ding,› titupawl dān ka tat hai ding.\n13 Curuangah an thilripawl cu ralthillâk ah an cang ding ih,\nAn innpawl a ṭhing ding;\nInnpawl tla an sak ding, asinan an luah lo ding.\nSabit hmuanpawl an tuah ding, asinan sabitzu an inngah lo ding.»\n14 Jehovah ni rapthlak cu a nâi a si;\nCumi cu a nâi ih, a hmanhmawh zet.\nJehovah ni thawmvâng cu a nasatuk;\nMiralṭhapawl nasazetin an ausuak ding.\n15 Cuih ni cu thinling ni,\nHarsat le vansanglam ni,\nSiat le ṭhin ni,\nKhawthim le lungsiat ni,\nKhawdur le thim mepmep ni,\n16 Tawtawrawt phawt ni,\nKulhhnget nei khawpipawl dokalh le\nDawlsâng dokalhih au ni a si.\n17 «Minungpawl parah vansannak ka thlĕn ding ih,\nMitcawpawl bangin an feh ding,\nZiangahtile Jehovah dokalhin thilsual an rak tuah a si;\nAn thisen cu leivut bangin sungbŭng a si ding ih,\nAn titsa cu êk bangin hlăwn a si ding.»\n18 Jehovah thinling ni ah\nAn sui le an ngun in anmah a runsuak thei lo ding;\nAsinan leilung tlun pumpi cu a thîksiatnak meisa in a kangrál thluh ding,\nZiangahtile leilung tlunih cêngtupawl hmuahhmuah cu rang zetin a hlorálter verver ding.\n1 Fĭnkhawm aw uh, a si,\nMaw duhum lo miphun,\nFĭnkhawm aw uh,\n2 Thusuah mi thlahsuak a si hlan le,\nFānghi bangin ni a liam hlan,\nJehovah thinheng ṭihnungza nan parih a thlen hlan,\nJehovah thinheng ni nan parih a thlen hlanah!\n3 Nannih amai diknak kaihngettu,\nLeilung tlunih mităngdawrpawl hmuahhmuah,\nJehovah hawl uh.\nDingfelnak hawl uh, tăngdawrnak hawl uh.\nJehovah thinheng ni ah thuh nan si na hman maw!\n4 Ziangahtile Gaza cu thlauthlak a si ding ih,\nAshkelon cu a ṭhing reprep ding;\nSun laifangah Ashdod an dawisuak ding ih,\nEkron cu a hram ihsin phăwng a si ding.\n5 Tifinriat kap tluanih um,\nKereth miphun, nan hmakhua a pit a si!\nFilisṭia-mipawlih ram, Maw Kanaan:\nJehovah kamsuakthu in a lo dokalh,\nLuahtu nei lo dingin\nKa lo siatbăl ding.\n6 Tifinriat kap tluan cu ran tlannak a si ding,\nRante rual khāltupawl hrangah beunak le rante rual hrangah hruangkulh a um ding.\n7 Cuih tifinriat kap tluan cu Judah sungza a tāngsŭn hrangah a si ding;\nCu tawkah ei le in an hmu ding;\nAshkelon innpawl ah zan ah an zau ding.\nZiangahtile Jehovah an Pathian in a ngaihsak hai ding ih,\nRalkaihpawl a hruaikirsal ding.\n8 «Moab-ih mi hmuhsuamnak le\nAmmon-mipawlih mi nautatnak ka hna in ka rak thei,\nKa mipawl an rak hmuhsuam ih,\nAn ramripawl dokalhin hngal zetin an hro.\n9 Curuangah ka nun rori vekin,» Israel Pathian, ralkap rualpawlih Jehovah in a ti.\n«Moab cu Sodom vek a si tengteng ding ih,\nAmmon-mipawl cu Gomorrah vek an si ding,\nHling keuhnak hmun le cikhur ah a cang ding ih,\nKumkhua a ṭhing ta ding.\nA tang hrih mi ka mipawl in anmah cu an sîm ding ih,\nAn rampawl cu a tāngsŭn ka mipawl in an luah ding.»\n10 Himi hi an hngal man ih an co ding mi a si,\nZiangruangahtile mi an rak hmuhsuam ih,\nRalkap rualpawlih Jehovah-ih mipawl cu hngal zetin an rak hro.\n11 Jehovah cu an hrangah ṭihnungza a si ding,\nZiangahtile anih cun leilung tlunih pathian hmuahhmuah cu zianghmanlo ah a cangter thluh ding,\nMi kip anmai umnak hmun cio in,\nTifinriat kap tluan miphunpawl hmuahhmuah in amah an be ding.\n12 «Nannih Kush-mipawl khal,\nKa ralnâm ih thah nan si ding.»\n13 Cule sak lam dokalhin a kut a suah ding,\nAssiria a tisiat ding ih,\nNineveh ṭhing ko a tuah ding,\nRamṭhing ro bangin.\n14 A sungah ranpi rual an kûal ding,\nRamsa phun zakip in.\naKa-at va le kippod vâte cu ṭhuam lupawl ah an riak ding;\nTukvirhpawl ah an aw a thang ding;\nSângka hnuai zawn zial a siat ding;\nZiangahtile sidar thing ih tuah mipawl a hâwkdarh ding.\n15 Himi cu ralmûang zetih um khawpi lungawiaipuang a si,\nA thinlung in, «Keimah ka si, keimah siarlo a dang zohman an um lo,» tiah a ti.\nZiangtin anih cu ṭhing reprepih a căn,\nRamsapawl kūalnak hmun menah!\nAmah lăntu pauhpauh in an heheu ding ih,\nAn kuttum an hmuh ding.\n2:14a Ka-at va: Pui 11:18 simfiangnak zoh aw.\n1 Khawpi helhmang le bawrhhlawh,\nNa hmakhua a pit!\n2 Anih cun zawih thu hman a ngai lo,\nNunrĕmnak khal a cohlang lo;\nJehovah a rak rinsan lo,\nA Pathian a rak naih fawn lo.\n3 A sungih bawipawl cu kiosa hûk rero vek an si;\nA thuṭhentupawl cu zing lam hrangih hlah mi nei lo,\nZan lam cinghnia vek an si.\n4 A profetpawl cu fimkhur lo, mirinum lo an si;\nA puithiampawl in hmun thianghlim an bawrhhlawhter,\nDān an pahbăl.\n5 An lakih um Jehovah cu a dingfel ih,\nDingfellonak a tuah lo ding.\nZing tin a diknak a langter;\nA tlawlh dah lo,\nAsinan midik lo cun ningzah a nei lo.\n6 «Miphunpawl ka rak that,\nAn kulhhngetpawl cu tisiat an si;\nAn kăwtthler ṭhing ko ka tuah,\nMivak sukso an um lo.\nAn khawpipawl tisiat an si;\nZohman an um lo, luahtu a um lo.\n7 Kei in, ‹Thungaiten nang in kei i ṭihzah ding,\nNun zirhnak na cohlang ding,\nCulawngah amai thuhla ih ka rak ruah mi hmuahhmuah vekin,\nA cēnnak hmun cu tisiat loin a rak um ding,› tiah ka ti.\nAsinan an thil ti ah sual tuah an hiar deuhdeuh.\n8 «Curuangah keimah in hngak uh,» Jehovah in a ti, «Răm dingih ka thawh ni tiang,\nAn parih ka aithawhnak,\nKa thinhengnak ṭihnungza hmuahhmuah burh hi ka thuruahcat mi cu a si.\nLeilung pumpi cu ka thîkthusiatnak meisa in a kangrál thluh ding\n9 Ziangahtile cuih cān ah an zaten Jehovah hmin an kawh theinak dingah,\nThinlung hmunkhatih amah rian thei dingah\nMiphunpawl cu hmur thianghlim ka pe hai ding.\n10 Kush tivapipawl ralkhat ih keimah i betupawl in,\nKa mivakdarhpawl in,\nKa thilhlăn an run keng ding.\n11 Cuih ni ah keimah lakih na helnak hnaṭuan ruangah na ning a zak lo ding;\nZiangahtile na sung ihsin mihngal le khaisângawpawl ka lahlo ding ih,\nNang cu ka tlang thianghlim ah na puarthau dah nawn lo ding.\n12 Na sungah minunnem le\nMităngdawrpawl ka tân ding ih,\nAnnih in Jehovah hmin an rinsan ding.\n13 Israel tāngsŭnpawl cun dingfellonak an tuah lo ding ih,\nThuphan an rel lo ding,\nAn kâ sungah bumnak lei hmuh a si lo ding;\nZiangahtile zohman ih thlaphanter loin\nAn ei ding ih an cawlhahdam ding,» tiin.\nPathian Rinumnak ih Aipuannak\n14 Maw Zion fanu, hla sak aw!\nMaw Israel, au aw!\nNa thinlung zaten lungawi awla lungawiaipuangin um aw!\n15 Jehovah in nangmah dāntatnakpawl cu a lahlo zo,\nNa doral a hlăwnhlo zo.\nIsrael Siangpahrang, Jehovah cu nan lakah a um;\nSiatnak na hmu nawn lo ding.\n16 Cuih ni ah Jerusalem hnenah,\nZion, na kutpawl cak loin um hlah seh.\n17 Jehovah na Pathian cu nan lakah a um,\nRuntu ding Micak Pa cu;\nAnih cu nan parah lungawinak thawn lungawiaipuangin a um ding,\nA duhdawtnak ruangah lo kawk lo ten a um ding,\nAnih cu hla saknak thawn nan parah lungawiaipuangin a um ding,» ti ih sim a si ding.\n18 «Ruah cia mi puaipawl hrangih riahsia mipawl cu ka hruaikhawm hai ding,\nAnnih cu na hnen ihsin ka hruaihlo,\nAnnih cu ngunkhuai ah le zahpium ah an cang.\n19 Zoh hnik, cuih cān ah nangmah lo dekcăwktu hmuahhmuah cu dān ka tat ding;\nKebái ka run ding ih,\nDawisuah mipawl ka khawm ding;\nLeilung tlun hmun kip ih an ningzahnak cu\nThangṭhatnak le hminthannak ah ka thlengsak hai ding.\n20 Cuih cān ah, ka lo fĭnkhawm tikah,\nKa lo hruailut hai ding;\nZiangahtile leilung miphunpawl hmuahhmuah lakah\nNa mithmuhih na vanneihnak ka tundinsal tikah,\nHminthannak le thangṭhatnak ka lo pe ding,» tiah Jehovah in a ti.


Yangon ramṭhen, Myone 31 pawl ah mipum 5 hnak ih tam pungkhawm khamnak ပုဒ်မ 144 an phuang | Falam Online Media\nYangon ramṭhen, Myone 31 pawl ah mipum 5 hnak ih tam pungkhawm khamnak ပုဒ်မ 144 an phuang\nYangon pengṭhen myone 31 pawl ah mipi pungkhawm ih tlangaunak siseh, Lamzawh le mibur cangvaihnak tuah lo dingin October 8 ah Yangon khuaukzung ihsin thu an suah ih mipum 5 hnak ih tam pungkhawm lo ding ti`n ပုဒ်မ 144 an phuang.\nYangon ih um mipi ṭhenkhat in khawtlang mipi hrang ṭih a nung mi cangvaihnak le daan pahbal ih cangvaihnak an nei hlei ah remdaihnak an hnaihnok ruangah tuvekin hmalaknak kan nei mi a si tiah SAC ralhraang cun thu a suah.\nThusuahmi ahcun Yangon siipin hmunram a si mi Seikkyi Kanaungto myone le Dala myone siar lo, a dang myone 31 pawl ah mipi pungkhawmnak, Lamzawhnak le buainak a suak thei mi cangvaihnak tvk pawl tuah lo dingin kan kham a si ti`n an ngan tel a si.\nCuihtlunah myone 31 pawl ahcun zaan nazi 10 ihsin zinglam nazi 4 tiang leng suakvaklo dingin thu an suah tel cih.\n← Naypyidaw ih bomb a puak hnu in Ralhraang pawl an thlaphang a zual\nSAC Ralhraang in ralkap mawṭaw 50 lenglo Laitlang ah a kuat zo bangin, CNF khalin tuahcahtawi aanka an thlah ve →\nKawl Ralkap le Palik Pawl cun Lo feh hnaṭuan lai khal an Hlah nawn lo\nPDF bomb kam mi in SAC ralhraang 20 hrawng a puah that\nAugust 13, 2021 Ni Hnem Sung 0


Jesuh Huham in A Thlengh - Chinland Today Media\nFebruary 22, 2012 1:14 am·0 comments\nKhawsia ih polhmi pawl kha Jesuh hnenah an ratpi. A ttong kamkhat in khuavang pawl cu a dawi ih minaa pawl cu a damter ttheh. Hiti ih a tuahnak cu profet Isaiah in, “Amah rori in kan natnak cu a laak ih kan damlonak pawl cu a phurhlo a si,” tiah a rak simmi kimternak dingah a si.\n–\tMatthai 8:16-17\nBible Siar Ding: 2 Korin 3\nNikhat cu Jesuh ih hmin thu thuthangtha ka simlai ah mi pakhat cu electric tthuam hngauhsan in a ding mipa a um ih ka thusimmi a ngai ve. A ke parah ding thei dingah hngauhsan ding a ttul. A hnenah thu ka sut, “Na dam lo maw?” ti’n. A kut i hun hmuh ih a coat aangki sungih a kenmi ngun kutkaih thawn tuahmi thunkawng naamte a keng. A simmi cu a hnen ihsin tlaansuaktu rin-um lo a nupi that dingin a feh rero laifang a si. Jesuh hmin ih huham thu sermon ka ngai ngah tikah cumi lamzin ah ka feh peh thei nawn lo. Zohman bawmtu nei lo bom ttulzet vekin ka thei aw, a ti. Cutikah kei in, “Na khukbil aw,” ka ti ih kutsuang in thla ka camsak. Cutawk hmun ahcun mipi cu dung le hmai in an heel ciamco, cupa cun rundamnak a co tariai.\nKan inn ah ka hruai ih hnipuan sinfen thar ka hrukter. Cumi pa ih nunnak sungah Pathian ih hman theih dingmi thil ka hmu. A thaizing ah in simmi cu, “Pathian in ka hnenah Jesuh a phuanglang, i hmuhter. Jesuh parah ziang hmuahhmuah tthum in a um zo ti ka hmu,” ti’n a si. Paisa mallai ka coih ih a reihlan ah mangbangza inn mawite a nei thei saal. Rin-um lo a nupi cu mipa dang thawn an um nain a ngaidam. A va leem ih a hnenah a hruaikir saal. A hlanih huat awknak le raal awknak dinhmun cu duhdawtnak ih huham in a thlenghsak thluh zo. Pathian in cumi pa cu a thlennak hmunkip ah thuthangtha simtu ah a hmang. Hmuntin ah Jesuh hmin in huham cahnak a nei. Pathian cun a besiazet zomi khal a rundam thei a si. “Atu le kumkhua in Amah ih sungin Pathian a pantu pawl cu a rundam thei a si; ziangahtile kumkhua ih a nun ruangah Pathian hnenah a dilsak ringring” (Hebru 7:25).\nA dang mangbangza tidamnak pakhat cu Stockholm ih thuthangtha ka simlai ah a cang. Minaa tuamhlawm thei lo pawl ret khawmnak inn pakhat a um ih cutawk sungih taa minaa pakhat cu pumkhawmnak hmun ah an ratpi. Amah cu thahri nat nei a si ih a taksa a thir a hnin aw ringring. Mi thawngthum hmai ah mi pahnih ih bomnak in an hun hruai. Jesuh hmin in hriak ka culh tikah Pathian ih huham cu a parah a rung thleng. Ka kut in ka vun tonghtham le vete’n a kianghrol a hlon ih Jesuh hmin in kekal ih feh a thok cih. Cuti’n inn tumpi sung heel in mipi mit-hmuh rori ah a feh rero.\nKan Pathian in ti thei lo a nei lo. Na zum ngam ahcun ziangkim a tuah thei.


Ka Lung Sungah A Suak Saal - Chinland Today Media\nKa Lung Sungah A Suak Saal\nApril 13, 2009 5:17 am·0 comments\nSiar: John 7:33-39\nPuai ni netabik le ni sunglawibik ni ah Jesuh cu a dingih aw ringzet in, “Zokhal ti a haalmi cu ka hnenah ra sehla ra in seh. Ca Thianghlim in, ‘Zokhal keimah i zumtu cu a sung ihsin nunnak tiva a put ding,’ tiah a tivek in a si ding,” tiah a sim. -John 7:37-38\nKumkhat Sung Baibal:– 1Samuel 22-24 – Luka 12:1-31\nKan dung kum 10 lenglo lai ah Africa ram Nitlaknaklam ih Pathian hnattuannak hmun pakhat ka tlawng tikah nauhak nute pakhat mawttaw pi parah kai in miseenpi hmai ah hla a sak ka hmu. Hni siamsi phah in microphone kai phah in hla a sak rero:\nKa lung sungah ka lung sungah,\nKa lung sungah a suak saal;\nHla ka sak, ka lung a awi,\nJesuh in i thianter zo ruangah,\nJesuh ka sungah a um;\nKa lung sung sualnak a thianter,\nA suak saal, a suak saal, a suak saal;\nA suak saal, ka lung sungah!\nA sakmi hla vekin ti le thlarau ih kholhfainak Baibal ah a um. Puai ni ah Levi mi puithiam in thlaler ih Israel pawl Pathian in tidai a pek theihternak ah tidai a thle ding. Culaifangah Jesuh cu ringpi’n a au, “Zokhal ti a haal mi cu ka hnenah ra sehla ra in seh. Ca Thianghlim vekin a thinlung sung ihsin tiva a put ding” (John 7:37-38). Jesuh in Amah zumtu pawl hnenah Thlarau Thianghlim pek ding thu a simnak a si (c. 39). Hih tihaal a timi cu Amah lawngih pek theimi diriamnak a si.\nRundamnak na ngah lai ih na tonmi lungawinak na hloh a si thei men. Na theihmi na sualnak atu phuang aw (1John 1:9) Thlarau Thianghlim in khat aw (Efe 5:18), cule na thinlung ah suak saal ttheu dingin caangvaiter aw.\nKhrih a feh zo ruangah Thlarau Thianghlim a lut thei.


Ka fanu unau hnih te, Thin nuamten cawlhahdam caamcin thlang uh – Patricia "Tissie" Owens | Falam Online Media\nMai` sungsuak fanu pahnih rori thattu, FBI Most Wanted mi pahra lakih telve Yaser Abdel Said cu kum 12 sung rori an hawl hnu ah a relhnak Justin, Texas ah Palik in an kaingaih thu an phuang.\nYaser Abdel Said cu Sinai, Egypt ram ah a piang ih 1983 kum ah Tlawngta visa thawn US ram ah a feh. 1987, kum 30 a si ah Patricia “Tissie” Owens (kum 15) thawn an nei aw ih hell ram innsang an din thok.\nAmah hi a hlan ah nupi nei zo a si ih fanu pakhat a nei. Patricia thawn fapa pakhat le fanu pahnih an nei ih 1997 kum ah US ram mi sinak a co.\nA fale a control zetih an mai` muslim Daan vekin a fale a ṭhanglian ter tum nan, hnamdaan danglam US ram um an si vekin a fale pahnih (Amina le Sarah) cun zalen zet ih um an duh.\nThinlung sual hrimhrim mi a siih a fale a nupi khal, kut a thlak hai ringring. Taksa pem seksek in tlawng a kai ter ṭheu ih “kan zahmawh khal in sawh sak ṭheu” ti`n a fanu Sarah cun a rualpi pawl hnen ah email a kuat dah.\nA fale theiloin video a zuk thup hai ṭheu ih hna an ṭuan nak hmun tivek tiang thlunthup in video a zuk thup hai. A fale a control tuk ih an aw tivek khal a record thup ruangah khawtlang phone khal a fale in an hmang ngam lo.\nA fale a hrem dan cu a fa nu Sarah in a rualpi hnen ah email a kuat ih a ngan mi cun milung a zuur ter.\n“Ka pa in hlawhhlang vekin in zoh. Kut in thlak ringring ih kan zahmawh tiang in tham sak. Amina kum 16 a kim ah ka pa in Egypt ram ah a hruai ih, kum upa, a mai` rualpi thawn a nei-aw tertum nan Amina in a duh lo.”\n“Tlawngkai ṭheh in dawr ah hna ka ṭuan phah ṭheu ih ka hnaṭuan lai khal video in zuk thup ṭheu. Customer na biakdan na mithmai paan tuk tiin hnizuamzi in na um ringring in ti ih zaan khat cu napin in thawi. Cuvek ruangah ka lo that hai ding in ti. In that taktak ding ka zum” tiah Sarah cun a rualpi hnen ah email a kuat.\nAmina cu Taekwondo a zir ih cunah hmun ah Joseph Moreno timi tlangval tleirawl thawn an uar awk. Apa a ṭih tuk ih ramleng khual a tlawng sung khalah a tlangval pa a tong ngam lo. “Ka pa in hmaanbilu thawn in bih pang ding” a ti. Phone thawn khal a biak ngam lo. Ca voikhat a kuat mi te cu a pa in a kaingah ih nasaten a hrem. Amina cun ka mitthlam ih um mi men a si a ti nan a pa cun a zum lo ih napin a thawi ruangah a phuangaw thluh.\nCuih ṭum in a tlangvalpa thawn an tlaan thup ding phang in, an umnak inn thawn peng 20 hlat nak Lewisville, Texas ah a ceer pi hai.\nCuih hmun an ṭhawn hnu khalah a hrem hai ringring. An it that lai tivek khal a hur zawng in video a zuk ṭheu. A nupi khal a ui-re san. Fala dang paruk a kop ti`n a nupi Patricia in Palik hnen ah a sim leh.\nA sual an celh nawn lo ih an nufa thum ten Oklahoma ah an tlaan thup. Cuih hmun in Patricia in a pasal Yaser Abdel Said cu voikhat te a call pang ih cuih ni thok in ni tinten kirsal dingin a leem hai ringring.\nA fale pahnih cun kirsal an duhlo nan Patricia cun “kan kir khalle na pa hnen ah nan um lo ding” ti`n a ti hai ruangah Texas ah an kirsal.\nPatricia cun remaw lungrual ten kan um thlang ding ti`n a pasal ih a bum mi cu zum ih a fale cu a kirpi sal. A fale hnen ahcun reilo te lawng kan um ding ih hmundang ah kan nufa thum ten kan ceer ding a ti.\nCutin, a pa hnen ah an um sal ih a pa cun nun thar thinlung thar nei mi bangin Sarah (kum 19) le Amina (kum 18) cu kum thar ni, 1 January 2008 ah rawl ka lo do hai ding a ti ih Texi a mawng mi thawn a suakpi hai.\nZaan khawthim hrawngah 911 emergency hnaṭuan pawl in call an dong ih tleirawl numi pakhat cun “in bawm hram uh, ka thi zik” a ti. 911 Ṭuanvonei pakhat cun “ziang nan cang” tiah a sawn. Numi cun “kapa nih in kap. ka thi zik thlang” a tiih “awi, a tawp hrih lo. ka duh lo, ka duh lo” tin a au ih a aw a tawp. 911 cun “phone na kai lai maw ka ṭong na thei maw? khawinah hmun ah na um” ti`n a sut ih khatlam phone cun mithi zik thawthawt awn lawng a lang.\nṬuanvonei pawl in Phone call nak zawt in an haawl lai ah Irving, Texas, Omni Mandalay Hotel leng, Texi colhnak hmun in 911 call an dong lala. A hmun an va thleng cu meithal zuunhnih kap tuar Amina le zuunkua kap tuar Sarah ruak an va sar. Mithattu Yaser Abdel Said cu a rak tlanhlo zo.\nCuih ni in Mithat Yaser Abdel Said cu Palik in an hawl thok ih 2014 kum in FBI Most Wanted mi 10 lakah a hmin telh thok in a Lu man ah $100,000 an ben.\nCutin kum 12 sung rori an hawl hnu, 2020 August thlacem ah mithat Yaser Abdel Said, a thuptu a fapa Islam Said le mithattui` uu Yassim Said cu Justin, Texas ah palik in an kai.\nMithi tei` ni, Gail Gattrell cun “Muslim silomi Tlangval thawn an thlunaw ruangah “honour killings” lungput thawn a that hai mi a si” tiah CBS News hnen ah a sim.\nTu ah, Mithat Yaser Abdel Said, a relh danding tawlreltu a fapa le a uu cu palik kut sungah an um ih thuṭhensak dingin hmalaknak an nei rero lai.\nSarah (kum 19) le Amina (kum 18) tei` nu Patricia “Tissie” Owens cun “kum 12 sung, ka Thawpi` ka khawl mi cu tu lawng ah ka Thawsuak thei. Ka fanu duhnungte pahnih, thin nuamten cawlhahdam caamcin thlang uh” tin mitthli tlak phah in a sim.\nAn Thuanthu Video Documentary an tuah mi rak thlir ve aw….\n← Novak Djokovic a cangsual, US Open 2020 zuamnak in An Hnong – Video\nThantlang : JCB cangsual ah Nauhak 2 an thi ih mi 5 siizung thleng →\nCovid 19 karhzai cuangnak Melbourne khawlipi cu Thla 1 le hrek sung Lockdown nei ding


Kalaymyo Ah Ralkap In Mi Pakhat An Hruaimi Cu Zan Khat Thu Ah An Hrem That – Vapual Auaw\nKalaymyo Ah Ralkap In Mi Pakhat An Hruaimi Cu Zan Khat Thu Ah An Hrem That\nMay 25, 2021 vapual auaw Ramsung Thuthang 0\nKalaymyo ah ralkap cun mizan may 24 ih an hruaimi cu tuizing may 25 ah a sungte pawl phone in an bia ih a ruang nan la thei tiah an theihter men. Reiloten thu kan lo sut duak ding tiah an hruaimi cu zan khat thu ah an hrem that men.\nRalkap ih hrem thatmi Ko Min Min cu may 24 ah ralkap in Kalaymyo Myota veng a bike tuahnak dawr ih a umlai ah thu kan lo sut duak ding tiah an hruaimi a si ih ,tuizing may 25 ah a ruang ra la uh tiin a sungte pawl an phone. A sungte pawl in ruang an lak tikah Ko Min Min cu hrem that timi theihtheih zetin a taksa hmun tinkim ah hremnak hriamhma a um thluh.\nRalkap in ziang thuhla an sut timi cu theih a silo ih an hruainak san khal a sungte pawl cun an thei lo. A sungte pawl in Ko Min Min ruang an hmu cu an tuarthiam lo lawlaw. Ko Min Min cun a nupi le fate 2, kum 5 le kum 1 mi a fehsan a si.\nYangon Ih Mopuainak Hmun Le Meisa Zung Ah Bomb A Puak Ih Thi Le Hriam Tuar Um\nCDM Tuah Lo Sayakyi Umnak Tlawng Cu Bomb In An Den Puak Hnuah An Urkang


Japan Pawl Ih Thlahrang Ṭihnung ‘Oiwa’ – Meifar\nJapan Pawl Ih Thlahrang Ṭihnung ‘Oiwa’\nMarch 10, 2022 admin Leitlun 0\n17th century laiah Japan ram ah thlahrang ṭihnung um zet arak um. An thuanthu cu: Khua pakhat ah Oiwa timi fala mawi zet arak um ih Samurai pasalṭha thawn an neiaw. An khuasung ih fala Oume in Oiwa ih pasal cu arak duh tuk ve ih a atchilh.\nOume in Oiwa cu a thik tuk ih a hmu thei lo, nikhat cu Oiwa ih hmanmi taksa hnih cream sungah tursia arak rawi. Oiwa in zianghman thei loin cream cu a taksa parah a hnih ih tursia in a taksa cu an ei ciamco, a mit pakhat a pawtsuak ih a sam pawl khal an thlong.\nCutin, a hmel cu a sia thluh ih zoh a ṭha nawn lo, a pasal Samurai in ṭhen a tum ih fala Oume thawn neihawk an tum, Samurai in a rualpa Takuetsu cu a ruai ih a nupi Oiwa cu a pawngsualter, cutin a pawngsual hnuah thubuai nei in ṭhen a tum.\nA rualpa Takuetsu in Oiwa cu ava pawngsual tum nan a hmel a hmuh veten a tuahmawh ngam lo, a lau tuk. Takuetsu in Oiwa cu a zangfak sawn ih a pasal ih lungthlitum pawl a sim thei. Oiwa cu a lungkuai ih a ṭap ciamco hnuah Takuetsu ih nam a laksak ih a thataw. A hnukcat hlante ah Oiwa in a pasal hmin sal in a camsiat.\nCumi hnuah a pasal Samurai le Oume cu an rung neiaw, an neihawk zan ah Oiwa ih thla a hrang ciamco. A pasal Samurai ih ruahnak pawl a tibuai ih a nupi thar Oume le a nupi ih pa cu an neihawk zan ah a that.\nSamurai cu hmun dangdang ah a tlankual nan a nupi Oiwa thla in a thlun vivo ih a tibuai ringring, zan a mang tiangah a tibuai ṭheu ruangah umngaihnak a thei lo. Cutin harsa zet ih aum laiah a thatmi a nupi thar Oume ih tlangval hlun Yomoshichi in phuba la in Samurai cu ava that. Oiwa ih thla cu thinheng in hmun dangdang ah a hrang vivo.\nMiralṭha Elizabet, Khuasung Mipi A Runnak Ah A Thi\nBike Thawn Thilzuar Lai An Kap That


China ram ihsin lut mi Thlacii hmin kan thei suak – USDA | Falam Online Media\nUS ramsung hmuntin ih kuat mi, China address nganaw, a hmin an theilo mi thlaicii ṭhenkhat pawl cu US Department of Agriculture in zoh ciangnak an nei hnu ah, phun ci 14 sinakdik kan thei suak zo tiah an phuang a si.\nHih thlaicii pawl cu US ramsung State 50 pawl ah China address nganaw in an kuat mi a siih a kuattu khal theih a si lo. Curuangah US leiram siatsuah ding phang ruangah le thlaihnah siatsuah pang ding phang in zo hman in tuh lo dingin USDA in mipi a rak sim thei dah zo.\nCuhleiah thlaicii a dawngtu pawl cun cozah ṭuanvo neitu pawl hnen ah sim than lohli dingin thu an rak than dah ih, tu ah, cuih thlaicii phun tamzet lak ihsin phun ci 14 ih hmin pawl cu USDA in an phuang a si.\n“Zingzoinak kan nei ih kan hmusuah mi ah anṭam, kawpi, puṭinan, rosemary, lavender le pangpar cii dangdang pawl an tel” tiah Animal and Plant Health Inspection Service ṭuanvonei Osama El-Lissy in a sim.\nThlaicii kuat mi pawl cu online scam phunkhat si ding khalin an zum ih “ziangruangah US ramsung ih an kuat duh nak san ti cu kan thei ciang hrih lo, Nan, ka zum mi pakhat cu thalcii kuattu pawl in an company hmin thangsin duh in le lar sin duh ruangah an tuah mi si ding kan zum” ti`n Osama El-Lissy cun a sim bet.\nHimi thlaicii pawl cu US ram state 50 ih mipi tamzet mailbox ah a thleng ih a par ah China ram address a nganaw. Canada, UK, Vietnam ram lam khal ah a thleng ih mipi thinlung a buai terzet.\nTu ah, US ramsung ih a thleng mi thlaicii phun tamzet lakah phun ci 14 pawl ih hmin, theisuak a si zo nan a dongtu pawl hnen ah ui co, rannung, nauhak tivek ih tham ban ah retlo dingin le tuh lo ding in USDA cun mipi hnen ah thu a than a si.\nAlso Read : Himivek na hmu veten Cozah hnen ah Report lohli Aw\n← Myanmar Election hrangah Internet le Email hmangdan an Zirh\nNi 42 sung Ruahpi Ceen in Lei a min ruangah Minung 14 thi →


Cimit Theih Lo Bible - Chinland Today Media\nCimit Theih Lo Bible\nFebruary 22, 2012 3:11 am·1 comment\nCIMIH THEIH LO BIBLE\nA.D 303 ah Rom siangpahrang Diocletion in Bible cimihter tumnak maksak, leitlun pumpi ih theih dah lo mi cu a tuah. Kut ih ngan mi Bible an hmuh mi pohpoh cu siatralter thluh a si ih, Bible sung thu ngan mi hmuh mi pohpoh khal urkang theh a si. Ngankhumsin mi neitu mi thawng tampi le an sungkuapawl cu thah an si. Kum hnih sung rori cutivekin rapthlak zetin Bible cimit dingin tan an lak hnuah Bible an urkangnak vaap ihsin nehnak thuam sangzet an phun.\nCui thuam ah cun, “Extincto Nominee Christianorum” (Extinct is the name of Christian) “ Cemral hi Khristianpawlih hmin cu a si”) tiih ngan a si. Asinan kum 20 hnuah, Bible cu cimihter le thifel zoih an ruah hnuah Rom siangpahrang Constantine in thudik reltu, diklo thei lo ah ruatin “Bible” cu siangpahrang tokham ah a toter lehsal. Bible a duh thu a phuan tikah nazi 24 sungah bu 50 cu an thuhnak hmun ihsin an lasuak cio ih siangpahrang hnenah an run pe. Siangpahrang Diocletin in a cimiter rori ah a ruataw nan a rak si lo lawlaw.\nTurkey ram ih Amerika Sizung ih um Amerikan mi midam lo pakhat cu Bible an rak pe, cu cu a Bible neih a vei khatnak a si. Sizung ihsin a rualpipawl hnenah a Bible cu a keng. Mosolman pa, amah cu zirhtu saya a si, in a Bible cu a lawn ih a thlek thluh. A thlek mi cu kawthler ah a darhsarh theh. Bible neitu tlangval cun zinghman ti lole tawng lo ten a um men.\nEicawp zuartu pakhat a ra ih, a dawr ih thil funnak dingah Bible cahnah phek tlek mi tete cu a sar ih, a hmang. Rei lote sungah cui khaw pumpi ah Bible phek tlek mi tete cu a khat theh. A dawr ih thil leitupawl in, dawr kilpa ca phek in pek ding teh na nei maw ti in an sutbet vivo. Ni rei lote sungah Bible siar duh taktak tupawl hnenah Bible pumpi cu zemsuah a si tariai. Neta lamah cui khua ih thleng Bible zuartupa cun mak a ti tuk lawmmam. A thlen leveten mi 100 in Bible lei an duh thu an sim lohli ih, Bible zuartupa cun mak a ti tuk lawmmam.\nGregorio Rodriguez, Mexico mi, Amerikan Bible Society hnuaiih Bible zuar hnatuantu in kha vek phun deuh thil cang mi a rel ve. Neuvo Leon State ih khaw pakhat ah feh in nu pakhat hnenah Bible a zawrh. Thla li hnuah cui khua cu Rodriguez cun a tlawngsal ih, ramhuai bepawlih kawknak ruangah cu nu cun a Bible cu a tih. Cutin a Bible cu a thlek thluh ih, hnawm hlawnnak bawm ah a hlawn. Rodriguez in cuih thu a theih tikah thinna zetin a feh vivo. Tlangval pakhat a tawng ih, cui tlangval cun Rodriguez hnenah caw thau le caw tawl pasarih, Faraw an ti mi pa pakhat in mang a neih mi thu ngannak cabu na nei maw tiah a sut. Cui tlangval cun cui thuanthu hmaisa lam kha kawtthler ih ca phek a sar mi ihsin a siar ngah thu le a dang siarbet vivo a duh thu a sim. Rodriguez cun Bible cu a zohter ih, Pathian thu a sizia a sim. Cule bu khat a leiter. An biakawk laiih midang ra pawl khalin Bible cu an lei ve. Nu pakhat in Bible siatralter tum ih, Bible a thlek mi hmangin Bible cu a karhzai sawn riangri.\nBible cu Pathian tawngkam a si ruangah siathloral thei a si lo. Pathian siathloralter a theih lo vekin, Bible khal siatralter theih a si lo. Bu khat hloral aiah bu thawng tampi a suaksawn. Atu leitlun ah Bible hi kumtin million tam tuk a suak ringring. 1456 kum in Bible hmaisabik Gutenberg Bible an ti mi a suah ihsin atu tiang Bible hi leitlun ih zuar khawng bik mi a si. Atu ah tla hi cun Bible thupiih ruahnak hi zum um lo tiangin a karhzai sinsin.\nBible sunlawinak le ropitnak cu kum thawng tampi sung hlohralter tumnak a pahtlangdan le doawknak in thil a siatsuahdanpawl, can dangdang ih minung tluksiatdanpawl, maksak zetih Bible cimihter tumdanpawl, kum za tampi kutngan ih an pekawksangdanpawl, thiamnak sang deuhdeuh in rinhlelhnak le hmuhniamnak a run thlendanpawl, Pathian um zumlotupawl ih a elnakpawl hmuahhmuah pahtlang ih, cupawl sung ihsi a dam khawsuah theinak pawl, siatnak um riai loin a tletsuak thei le thuanthu ngannak ih thinlung khawih thei le phurnak nasazet petu a sinak hi a si.\nCabu suah zo mi zakhat ah pakhat hin kum sarih a daih ih, cabu thawngkhat ah zariat cu kum khat sungih hngilh an si. Asinan Bible larnak le mi ih thupiih an ruahnak cu a karhzai deuhdeuh.\nSui Ngun Sang says:\nPathian tongkam Bible hi siar tam le siar duh deuhdeuhnak thinlung a suah ter ticu ka fiang zet. Bible hi hmual a nei zet mi a si ih zo in do thei ding Pathian tongkam Bible cu.


Magwe NLD MP Kaih An Tum Ih Hmun Dangah A Relh, Hringtu A Pa An Kap That – Meifar\nMagwe NLD MP Kaih An Tum Ih Hmun Dangah A Relh, Hringtu A Pa An Kap That\nJuly 18, 2021 admin Myanmar 0\nMagwe, Sinbaungwe Township, Aye Ka Rit khua ih um Yan Aung Myo cu 2020 kum hrihawknak ah nehnak a co ih NLD MP a ṭuan. Ralkap in thuneihnak an lak hnu ihsin kaih an tum ih April thla thok lamah a tlanhlo.\nA innsang pawl khal hmun dangah an relh ve, July 16, 2021 sunah hringtu a pa kum 60 mi Tin Ohn cu lo hna a ṭuan ih ralkap pawlin an rak kap that.\nTha Ngar khuami in “Meithal awn vei 20 hrawng kan thei. Yan Aung Myo ih innsang pawl umnak cu dalan in ralkap hnenih an sim ruangah an thei. Tin Ohn ih ruak an thiar lai khal khuasung mipi pawlin an rak hmu” a ti.\nTin Ohn a thih thu an theih veten Yan Aung Myo ih innsang dang pawl cu an rak tlanhlo man ih zohman in an umnak an thei nawn lo. Khuasung mipi pawlin an phone nan phone an kai lo.\nRalkap in July 16 zanlam ah Tin Ohn ih ruak nan ra la thei an ti ih khuabawi le khua upa ṭhenkhat in an va la ih a thaisun ah an phum. MP Yan Aung Myo le a innsang dang pawl ih umnak cu zohman in an thei nawn lo.\nBaseball League An Zohnak Hmaiah A Fala Neihawk A Sawm Ih Arak Cohlang Lo\nIhkhun Par Zuknung Cang Ṭheu Cu Thicia In An Sar


Khuakhannak Tthabik - Chinland Today Media\nJune 19, 2012 2:36 am·0 comments\nBible Siar Ding: Seemtirnak 15:1-21\nCutikah Abraham in, “Maw Pathian Bawipa, fa le ka nei lo. Ka hnenih na laksawng cu ziangso a si ding?\n– Seem. 15:2\nMizapi lungkimmi fimnak (conventional wisdom) ih in zirhmi cun hlawhtlinnak kan ngah theinak dingah khuakhan lairelnak le tawlrel cianak ttha neih a ttul, ti a si. Khuakhannak ttha cun thil ummi pawl a tthabik ih hmansuah theinak ah mi a bawm ih rin lopi le ruah lopi ih ra theimi sawmngiarnak pawl khal a mal/deemter thei a si.\nPathian in Abram hnenah milian le mi neinung si dingin thluasuah pe dingah thutiamkamnak a nei. Sikhalsehla rocotu dingah tefa le pakhat hman a nei hrih fawn lo. Abram le a nupi Sarah le an tarzet zo ih nau nei thei ding dinhmun an si nawn lo.\nAbram in Pathian hnenah tawlrelnak pakhat a hlan. Anih cun cumi sanlai ih anmai’ miphun ih nunphung (culture) la tahrat in tlamtlinter a tum. Pathian cun himi le a dang ruahnak pekmi pawl parah zianghman a lung kimmi a um lo. A thutiamkammi cu Amai’ khuakhan sakmi le ngaihtuah daan lawngin famkimter a duh. Curuangah Pathian cu Abram hnenah hmin dangin – Adonai – Bawipa (Lord) timi in a phuanglang aw.\nAbram in Pathian cu, “Bawipa Pathian” ti’n a ko. Anih cu Bawipa – Adonai – ti’n kawh co theinak sinak a nei. Abram ih tuah ding umsun cu Bawipa ih thupekmi ngai ding lawng hi a si. Abram vekin kannih tla kan nitin nun ah Bawipa ih tawlrel saknak lawng ngai le thlun ding kan si. Amah cu kan Bawipa a si, kan parah thuneinak authority a nei. Kannih ih ttuanvo cu Amah zum le a thuthlun ding lawng a si. Amah kan lehsaalnak ding umsun cu A Bawi sinak parih pumpek (yield) awk ding hi a si.\nNi nikhat ni ah, leilung in Pathian cu Bawi – Adonai – ti’n a cosaang leh ding. Pathian Fapa Jesuh khal hi Bawi a si. Curuangah atu ah kan hmailam hrang khuakhannak cu khedan (pencil) thawn ngan ding kan si ih khephiat (eraser) tumpi kan ken cia a ttul.\nAdonai, Nangmah cu Bawipa na si. Ka khuakhannak le Na khuakhannak khuitawk ah an bang aw lo timi in hmuhter hram aw.\nPathian ih thlengh saknak hmunah um thei dingin tuni ah ziangti’n ka hmailam hrangah khuakhan lairelnak ka nei pei?


Vokpi pakhat ih au-aw (autobiography) - Chinland Today Media\nVokpi pakhat ih au-aw (autobiography)\nNovember 28, 2016 6:16 am·0 comments\nMilai pawl ih cawm cawp tul innzuat rannung pakhat ka rak si hi ka vansiatnak maw ka van thatnak sawn ha si ding. Ka suah semtir ihsin hruang sung ah kharhkhum ka rak si ih ka pitlin vivonak zalam tluanah hin saduhthah neih ve ding cu rello, covo timi hman hi ka rak nei lo cu a si. Ka nun lam tluan ah hin thuneihnak ziang hman ka nei ve lo ih milai pawl ih thununnak hnuaiih ka rak um hi cu sal si ding ih rak semsuak si awmtak in.. Lungsung ih ka tuarnak feeling pawl hi ka vun rel ve rengreng ding.\nMilai pawl ih inn thatha phen, kelkawm le hruangsia sungah ka nu in in rak hring. Kan umnak inn tla cu milai pawl ih hnontak thingrua sia le belcawng taktak ih remkhawm tiamti mi a si. Suahpi unau kan hnihthum lai ah kha cun in cawmtu ka pi(milai) hi, in ra veh cang ah a lungawi theu nan vansiatthlak tak in ka unau pawlin in thihsan hai tikah ka pinu cu a mithmai a se ringring. A tong ka theih theumi cu “Hmm… Tui kum cu Bike thar kan lei thei ding tiih ka suangtuah rero lai ih nan thi hai cu aw! A budelh deuh pa 3 lawng nan tang lailai” ti hi a si. Aw.., a se zawng hlirih thlirah cun suahman nei lo tak cu ka rak si. Abik tak in milai pawl in ka thu an rel ih piangin an hlawknak ding thu le anmai diriamnak ding thu lawnglawng a si bik in ka thei.\nA si ko, kei cu milai pawl kuthnuai ah an duhduh ih an hman dingmi sal vek cu ka si. Thla3 hman ka kim hlan ih sin ka nui tanghlum le ka unau pawl thawn ttangtthen kan si ih ka nui lungsiat zia kha a tu cun ka theihthiam pi sinsin. Ka sempi unau 2 phei cu ‘hmun dang ih tol ding’ ti tahrat in an duh lo cingih vok-awt bi tak sungah thahrum hmangin thun an tuar ih cubet ah mawtaw parah tleng le tleng lo in ben an tuar sabbei. Cui thu ka theihin ka lungsia in ka ninghang zet. Cui lak ah kei cu ka van tha ka ti ding maw hmun nai sawn ah in rak zuar ngah ih pi thar tla ka nei sal. Asinan hruangsia sungih khum bet thotho mi cu ka si. A cang le ka pi in rawl in pek hngilh theu ih rilrawng tuar lo ih hruang leng ka pawt suak can, zalen takin hun tawivak ve keng ka tizawn ah. Milai pawl in lungto thawn in deng, fungfek in vuak ka tuar. Kan hmuan ih thlairah na ei theh tin in camriam. Ka pi hnenah an heek ih cutin hrem ka tuar. Camsiatmi si awm takin! Rawl khop ih in pek lo can rilrawng in ka ai can ah, na nin um tleutleu in ti tu le tu kawk ka tuar fawn. Aw… Milai pawl hi an hmaikhua cu an va sial lawmlam em. “Duhdawtnak, Duhdawtnak” ti cu an rel hiamhiam theu nan an thinlung sung cu “Hamtamnak” sawn hin a luahkhat ih an tanghma sialnak hin an mit a cawter theh a si ko lo maw. An ni sunglawi ah le puai ni khua ah cun kan nih (vok pawl) cu a tam a mal in kan nun a liam ve ringring theu. A bik tak in Laimi pawl le phei cun kan sa hi a ngaina hleice cuang lailai… Ei ei ei.. Tuksumza tuksumza! Milai pawl ih ci-zu-shin kan rak si ringringnak mithmai tal zoh in tu hnak ih duat le ngeihsak cu kan phu tuk nan.\nVok rak si ceng cu ramlak ih a piangmi ram vok tla rak si sawn tak ding ka ti theu. Cutin hruang sung ih khum bet le milai pawl ih thuthu ih um tul lo in zalen tak in ram kaupi ah keimah ten ka duhzawng rawl ka hawl tak ding. Duhthusam vekin a cang thei fawn si lo. Hmansehla vokpi pakhat dinhmun in milai pawl hrang thlawsuah ka rak si thei hi khat lam ah cun ka van a tha ko. An fa le tlawngkainak ding ah kei ka fa le ka can ko ding. An hamthatnak hrangah kei cu hruang sungah um ko ning. An puai ni sunglawi tertu ding ah ka nunnak khal a liam leh lo ding ti ka rel thei lo. Tongka lawngih au kengkengtu milai pawl hnakin, a takih midang hrangih mi tangkai si hi ka uangaw zet ko.\nFalam le Keimah (2)


Ralhrang Pawlin Kalaymyo, Tharsi Khua An Nuai Ciamco Ih Khuami Pakhat An That >>> – Meifar\nTuizing January 11, 2022 zinglam ah ralhrang 80 hrawng cu Kalaymyo, Tharsi khua ah an va lut ciamco ih khuasung inn le lo an siatsuah. Meithal an kap ciamco ih khuami pakhat a thi.\nTualsung mi in, “Kan khua ah uico ralhrang pawl an ra lut ih kum 46 mi U Pho Tun an kap that. Ralhrang pawl cu ke in an feh thluh ih kan khua an suahsan zo, meithal le ralthuam kimcang an keng” a ti.\nZinglam nazi 10:00 hrawng ah ralhrang pawl cu Tharsi khua ah an lut ih khuasung mipi pawl cu an kap ciamco, pakhat an kap that ih pahnih in hliamhma nazet an tuar. Khuasung mipi 6 hrawng cu an vaw ciamco hnuah an kai, an kaihmi lakah nunau khal an tel.\nKhuami upa in, “Tharsi pacang pakhat an kap that, amal bik inn 2 cu an urkang. An kaihmi nunau pawl cu an suahsal nan mipa pawl cu an hruai vivo, paziat ciah an kai ti cu kan theifiang hrih lo. Tualsung mipi kilhimtu pawl thawn kahawknak zianghman aum lo nan kan khua cu ralhrang pawlin an ra nuai ciamco” a ti.\nRalhrang pawl lakah Pyu Saw Htee pawl khal an tel, khuasung ih phungyi tlawnginn ah nazi 3:00 hrawng an um lawk ih sun nazi 1:00 luan ah Tharsi khua cu an suahsan. Khuasung mipi pawl cu sahimnak hawlin khuadang, hmun dangdang ah an tlan.\nRalhrang Hlasak Zuamawknak Ah Chin Le Kachin Aiawh Ih Teltu An Um


Kawlram ih Lutduhtu Chin mi mipum 190 cu India ramri ah tang - Falam Online Media\nJuly 6, 2020 July 6, 2020 admin\t0 Comments Chin Thuthang\nCovid 19 boruak ah India ram ihsin Myanmar ramsung lutduhtu Chin mi mipum 190 hrawng an um ih cumi lak ihsin mipum 7 lawng kawlram ih lut theitu an um thu Tamu ပြည်သူ့လွွှတ်တော် palai U Naing Win cun a sim.\nAmah cun “Laitlang lam ihsin kuat mi kawlram lut duhtu mipum caziin cu kan ngah. A cekci cun ka thei lo. Caziin kan neih cia mi zoh a si le mipum 190 hrawng cu an um. Cupawl lak ihsin mipum 7 cu kawlram ah an lut thei zo. A tang dang pawl cu ziangtik hrawng ah an lut thei ding timi sim theih a si lo. Kawlram lam in cu cohlangnak lamziin kan on zo. Rampi cozah hnen khalah kan sim thei zo ih thilṭulmi khal kan tawlrel a si” tiin a sim.\nIndia ram ih um Chin mi tamzet cu tlaawng kai le hnaṭuan in an um ih, cu pawl lakih mipum tamsawn cu daanlo in India ram ih um an si.\nU Naing Win cun “an dinhmun a bangaw cio lo. Daan thlun ih luttu an um vekin daanlo ih luttu khal an um ve. Cule, tlaawng kai ih umtu khal an um. Kan nih lam in cu kan co hlang thluh. Sinan, India cozah lamin an bawm theimi khal a um, nan, daanlo ih umtu pawl cu bawm danding a harsa. Kan nih lam in cu cangthei tawkin kan bawm rero a si” tin a sim.\nTuni tiang, Covid 19 ruangah India ram ihsin Myanmar ram ih tlungkirtu kawlram mi mipum 7,10,36 tiin a hranhran ten an um ih, Tamu ziin ih luttu pawl cu an zaten Tamu khua ah Quarantine lutter thluh an si.\nref : CW\n← Fifir ṭih ruangah Kawlram palik in Bagan, sun-zaan in kil\nScientists : Thli ihsin khal Covid 19 suanawk a theih →\nBiakinn telin Thantlang ah Voi 9nak Inn a Kaang saal


Online Parih Ca Tar Mi Ruangah An Kai – Meifar\nJune 4, 2022 admin Leitlun 0\nTaninthayi, Myeik Township, Zeyar Thiri vengsung ih um fala pakhat cu May 29 sun ah ralhrang pawlin an kai. Ralhrang pawl cu uniform an hruh lo, ralthuam kimcang an keng thepthep. An kaihmi fala cu Zinmar Win timi Facebook account hmangtu a si. Himi Facebook cahmai ihsin ralhrang ṭhahlonak a ngan ṭheu, ralhrang pawl thuhla an post mi arak share-sawng ṭheu tin ralhrang pawlin an va kai.\nVengsung mi in, “An inn sungah an va lutchilh ih innsung ih um midang cu an suahter thluh. Online parih a ca tar mi ruangah an kaih thu a innsang pawl hnenah an sim thei” a ti. An kaihmi fala cu pukmah 505 in thubuai an orhter.\nThudang: Ramlak Ah Thailand Mi Mithi Ruak An Hmu, Myanmar Mi 100 Lenglo An Kai\nJune 1, 2022 zinglam ah Thailand, Hat Yai ramlak ah mithi ruak an hmu. Mithi ruak cu Thailand pacang kum 40 mi Maddol Binsan a si. Ramlak ah nga sio dingin a poksuak ih a hlo, a ruak cu an hawl ih mi kuttuar ih thi ti an thei. A kut le ke cu hridai in an tawnbet ih a kaa khal puansia in an khuh hnuah an phum. Thailand palik pawlin mithi ruak cu an hmu ih hliamhma a tuar ti an thei.\nRamlak ah zingzoinak an tuah hngal ih ramlak ih relh Kawlram mi 109 cu rinhlel thu in an kai, Malaysia ram feh tum an si ih ramlak ihsin an hngak lai. Myanmar mi pawl cu thuhla an sut rero lai. Khua upa in, “Ramlak ih um raltlan pawl hi an rinhlel um bik. Maddol hi miṭha le mifel zet a si ih midang thawn buainak an nei dah lo. Miharsa pawl bawm ṭheutu a si. Kan khua mipi pawl cu ramlak ih hnaṭuan an si ih mithi ruak kan sar ruangah ramlak ih hnaṭuan ding khal an ṭih thluh” a ti.


Na parih a Cangvaimi Thlarau - Chinland Today Media\nMay 6, 2012 12:46 am·0 comments\nPathian in leilung hi a duhdawttuk ruangah A Fapa neihsun a pek ih Amah a zumtu hmuahhmuah cu thi loin kumkhua nunnak an co ding.\nBible Siar Ding: John 3:5-21\nKum ziat na si timi hi a thupibik lo. Hi ti’n lo sim bang sehla, “Thlarau ih a lo thamdai caan na ciing maw?” Khuaruahharza a simi cu mi tampi in, “Thei lo” ti’n an letmi hi a si. Ziangti’n na ko ding cumi cu? Pathian in nangmah cu hih leitlun ah a run lo thlenh zo ih A zaangfahnak in Amai’ hnenah a lo hruaikir saal.\nKa nunnak keimah te’n ka ruat awk tikah, ka nu le ka pa kiangte ih ka umlai ah Pathian pan ding le hlam ding duhhiarnak zianghman ka rak nei lo. Asinain ka nauhaktelai ihsin lamdangzet in Thlarau Thianghlim ih cangvaihnak cu ka parah a thleng. Kum 8 ka ti ah felfaizet in rundamnak ka co. Kum 9 ka kim tikah Thlarau Thianghlim ka sungah a nung ih hriat lo ttong in ka ttong thei. Keimah cu “Pathian in a tumtahnak bangtuk in hrilmi ka si” (1 Peter 1:2). Midang tampi in tla cumi vek tontehnak an nei ve ding ka zum.\nDuhdawtnak, zawnruahnak, le zaangfahnak ih khat misual pakhatte khal hloralter a siang lotu Pathian kan neih hi cu thluasuah taktak a si. Pathian in Jesuh Khrih thawngin mi hmuahhmuah rundamnak co ding hi cang thei ko in a tuah. A duhdawtmi a Fapa, mi hmuahhmuah ih sualnak ruangah thi dingin a pek. Kan sualnak a laak timi cu thutak a si; leilungpi hrangah sualnak ih man a pek timi khal hi rinsan tlak thutak a si; ih A Fapa cu mi zapi hrangah a pek timi hi zum tlak thutak a si (Matt. 20:28). “Zo pawl hrangah?” na ti thei men. Bible in, “Tihaal mi hmuahhmuah in ra uh; nunnak tidai a duhtu hmuahhmuah in man loin ra in uh” in ti (Thup. 22:17).\nPathian ih pekmi “Rundamnak laksawng” a cosaang duh lotu pawl nunnak ah teh ziangti’n a si pei? Anih pawl cun Jesuh ih thiisen kha direct in an hnon ruangah; Khrih ih uknak an el ruangah, “A duhtu” timi hi khatlam kamah kan um ih “a duh lotu” timi cu khatlam kam ah an um. Hih leitlun ah Pathian ih laksawng duhhiarnak nei lotu an um. Ziangahso hiti’n an um thei? Ca Thianghlim in hiti’n in sim: Ziangahtile “Cu pawl cun an zum duh lo, ziangahtile hih lei khawvel ih khawzing in an thinlung cu khawthim lakah a ret ringring ruangah a si. Thuthangtha ih tleunak, Khrih sunlawinak ihsin a rami tleunak cu hmu hlah hngai seh, tiah cuih lei khawvel khawzing cun a phen ringring. Cule Khrih cu Pathian hmuihmel taktak a si” (2 Korin 4:4).\nJesuh cu Pawlkom hmuahhmuah hnakin a tum sawn, sikhalsehla mi zovek ih thinlung sung khal ah um thei dingin a fate.\nNA FAATE THATE’N ZIRH AW\nPathian ih Hnattuan Taktak\nPhurnak a si lo – Zumnak


Thikthusia Ruangah A Nupi Lu Sat Tan – Meifar\nThikthusia Ruangah A Nupi Lu Sat Tan\nCambodia, Phnom Penh khua ih um pacang kum 27 mi Phuong in thikthu siatnak ruangah a nupi kum 23 mi Ly Srey cu a that ih a lu a sat tan. Fapa kumkhat mi an nei, February thla ah nunhram thok dingin Cambodia khawpi Phnom Penh ah room sang in an khuasa.\nCutin hna an ṭuan ṭheu. Phuong in a nupi cu mipa dang na kop tin May 27 simlam ah a vel ciamco ih coka nam tumpi in a lu a sat tan. A nupi ih lu cu dip sungah a ret ih bike thawn an khua ah a tlung, a nupi ih lu cu lamlak ah a hlon.\nAn innhnen kum 48 mi Phan Sreyphet in an thamvang a theih ruangah an room sung ava bih ih thihnai lakih it mithi ruak lubul a hmu. Palik pawl a ko lohli, mithi ruak kiangah thihnai le sam kopmi nam khal an hmu. Palik pawlin inntek pa Phuong cu an hawl hngal ih May 28 sun ah an khua ah an va kai.\nPhuong in a nupi a that thu a phuangaw ih “Ka nupi ih umdan a dik loin ka theih ruangah ka thikthu a sia tuk. Ka that hlan ahcun kut ka thlak dah lo. Coka nam in a lu ka sat tan” a ti. An innhnen pawlin Phuong in a nupi hi a hmuhsuam thei tuk, ringpin a ankhum ṭheu’ an ti.\n“Phone ah mipa pawl na bia” tin a hro ṭheu. A thikthu sia tuk’ an ti. Palik bawi in, “Thinhennak le thikthu siatnak ruangah a nupi cu rapthlak zetin a that. A nupi a that thu khal a phuangaw zo, daan le dun vekin hremnak kan pe ding” a ti.\nThudang: Mizoram Ah Chinmi (2) rukru an kai\nMizoram, Saiha ah tualsung palik pawlin Chinmi rukru pahnih an kai. May 31, 2022 zinglam nazi 8:00 hrawngah an kai. An kaihmi pahnih cu kum 21 mi Salai Moses le kum 20 mi Salai Aung Thin Ann an si ih Chin State, Paletwa peng, Sami khuami an si.\nMithmutu in, “Lakphak dawr ah palik pawl an va lut ih lakphak an in laiah an kai. An kut an tawnbet ih motor sungah an lutter, ziangruangah an kai ti cu ka thei lo” a ti. Raltlan sakhan ih bike hi a hlo ṭheu ruangah rinhlel in mino pahnih cu an kai.\nThu an sutnak ah bike 6 ruktu an si ti an thei. KENBO 125 (5) le 135 bike (1) an ru zo ih bike (5) cu an rak zuarsuak zo. An kutsung ah bike pakhat an kai ngah ih tetti dingah an la. Saiha ramsung ah Kawlram mi raltlan a thawngtel in an um ih tualsung mipi le NGO pawlin an kilkhawi.\n‘Wa’ Palai In, “Tuiṭum Ramsung Buainak Cu Kawl Miphun Pawl Buainak A Si, Kan Tello Ding” A Ti\nTlawnginn Sungah A Fale (2) An Um, Va Runsuah A Tum Ih Palik Pawlin An Siang Lo, An Kai. A Talsuak Ih Tlawnginn Phardawl Ihsin A Dawp Lut Hnuah >>>


Ramkhel Zilthli (4) - Chinland Today Media\nOctober 21, 2015 2:38 am·0 comments\nMinung maw Party?\nZuk: Depayin Buainak thlen ding ttum ih Pi Suu Kyi Hakha a feh ttum.\nTui ttum 2015 November 8 hrilawknak hrangih vote lemthlemnak (pawlsawmnak) ttongkam lakah NLD Chairperson Pi Aung San Suu Kyi ih “Minung zoh hlah uh, party zoh in vote in pe uh” a timi ttongkam hi rel hlawhbik mi pakhat a si.\nRam pum huap cangan thiam hminthang Shwe Gu May Hnin, President thuron petu hlun le cangantu Dr. Nay Zin Latt, le cangantu dangdang in “minung a thupi sawn” tiah an ttang. “Minung tthat lo ahcun party ih fehpimi kalhmang cu ziangtluk in ttha khal sehla, a ttangkai lo” titu dang tampi khal an um ko ding.\n1947 kum ih hrilawknak ah Pha-sa-pa-la hotu Bogyoke Aung San in “Uico in a hngawng ih pha-sa-pa-la tacik a run orh khal ah vote rak pe uh” a rak ti ve dah. 2010 hrilawknak khal ahkhan Lairawn le Chin ramkulh ah minung hnakih party zoh sawntu Chinmi kan tam nasa. “Chin party palai cu vok a si khalle miphun dang party palai hnakin ka hril sawn” titu an rak um hnuaihni.\nPi Suu Kyi ih ttongkam hi theihthiampi a ttulnak zawn a um. “Ramkhel Zilthli (3) : Ziang Party in President A Ttuan Ngah Ding?” timi cahram ah ka tarlang zo vek in, tui ttum ih NLD in cozah a din theinak ding ahcun mipi hriltlin mi palai zatek tampi a ngah a ttul. Ramdingkhawm Tlangsuakbu (Paydaungsu Hluttaw) ih palai 664 ah a hrek luan a si mi 333 le a tlunlam ngahtu lawng in cozah an din thei ding kan ti kha!\nCumi palai 664 ah zatek 25% a si mi ralkap palai 166 kan hlon asile palai 498 lawng an tang. Palai 498 lakih 333 ngah thei ding cun NLD party in palai tohkham zatek 66% lenglo a ngah a ttul. Party 193 lakah party pakhat in cu zatzat nehnak ngah ding cun mipi in party zoh ih vote pek a ttul rusngah a si. Cun himi kalhmang hi 1990 kum hrilawknak ih an rak nehnak kalhmang a si.\nKan ram ahhin 1947, 1951-52, 1960, 1990, le 2010 kum pawl ah rampi hrilawknak rak tuah a si. Cumi pawl ah mipi in minung hnakin party an zoh sawn ringring ti sehla a sual tuk lo ding.\nTthimnak ah 1960 hrilawknak ah U Nu ih hoha mi pah-hta-sa party le U Kyaw Nyein ih hoha mi pha-sa-pa-la party an zuam aw. Cumi lai ah mipi ih duh hlawh zet Bohmogyoke Kyaw Zaw khal bulpak (independent) in Kyimindaing peng ah a zuam ve. Pah-hta-sa party ihsin mi lar lo Thakhin San Way timi khal Kyimindaing peng ihsin a zuam ve. Mi tampi ruahdan ahcun ram pumpi ih duh mi Bohmogyoke Kyaw Zaw cu midang cun neh ngaihnsk a um lo.\nAsinan himi can hi mipi in ralkap an huat lai fang, tuisan Suan-arr-shin pawl vekih mipi hremtu Pyusaahtay timi mibur an suah sal an phan san a si. Pha-sa-pa-la vote kan pek ahcun Philippines le Thailand vekin US sal ah kan cang ding ti an phang ih pha-sa-pa-la cu an hrial. Cutikah U Kyaw Zaw le Thakhin San Way ah zo in a neh ding timi an cuan.\nHrilawknak ni a thlen tikah U Kyaw Zaw uh lamttang pawl cu an phur zet. Thakhin San Way cu a ih hman a itthat thei lo. Asinan vote an vun siar tikah mipi duh mi pah-hta-sa party palai Thakhin San Way in nehnak a ngah.\n2010 kum hrilawknak ih tualtto party CPP le CND (tu ih CNDP) in nehnak an co thluhnak hmun Falam, Thantlang le Hakha khal ah “Nangmah cu kan lo duh nan na party kan duh lo” ti ih hnon tuartu palai an um hnuaihni. Tui ttum ramkulh tlangsuakbu le ramdingkhawm tlangsuakbu hrangah teh ziang kan bang ding ti hi theih hiar a um nasa.\nHimi zawn ah democracy a duhtu mipi cun democratic lam a hoi mi party ciocio lak ahcun minung zoh ih hril khal a poi tuk lo tla a si thei. Asinan cozah din ding cun party pakhat ih vote ngah zat kha a thupi bik ti hngilh lo a ttha. Hoi dan bang aw lak ihsin a minung zoh ih hril a poi tuklonak san cu tlangsuakbu ih an vung ttan tlang thotho ding ruangah a si deuh.\nTui’ kan ram ih party lakah mipi hnenih thuneihnak pumhlum a thlen ding duhlotu party lakah USDP hi a thupibik a si. Annih cun a thupibik mi remdaihnak tuah ngah hnu ah nuamtete’n kan zuam ding tiah mipi an sim. Asinan kum nga sung USDP ih in hruai sungah ram dang bomnak US dollar million tor le seng hmang in remdaihnak ngah an zuam nan an hlawhtling lo ti theih a si.\nZiangahtile NCA ih hminsen kartu pawlkom pariat ahhin za ah sawmkua cu pawlkom thupi lemlo ti theih an si. Ram sung remdaihnak hrangih a thupi sawn mi ralthuam kaitu pawlkom tum KIA, SSPP/SSA, Wa tivek pawl thawn remdaihnak an tuah thei lo. Thil um dan zoh tikah Myanmar Ralkapbu hin amai’ hlawknak ding lawng a zoh ruangah ramhrin miphun karlak ah remdaihnak a um thei lo a si bik. Tuihnu khal ah a si vivo hmel fawn. An party ih fehpi mi kalhmang hi rampi tuah ttha ding ngai a hoi lemlo.\nTaktak ahcun minung khal a thupi ih party khal a thupi. Hitler khal kha tthatei’ hrilawknak paltlangh ih hung tling so a si ko nan a minung tthat lo ruangah mi sualral ah a cang thotho. Rel ding dang tampi an um nan ca a sau ding ruangah duhtawk mai sehla.\nMipi in minung le party kop ih kan zoh tikah a ttha tluantling an um lo tla a si thei. Asinan kum 50 sung mipi in hrekkhawngtu pawl ih vulhsuah mi minung umnak hmun, dinhmun sebik ih in hnukthlatu pawl beunak party cu ziang a si ti kan theih a ttul.\nHimi zawn ah democratic party lam ahcun mipi loram longtu, mipi hrekkhawngtu, leitlun ram retheibik ih in tuahtu hi an um hman ah USDP le a ttanrualpi party hnak cun nasate’n an mal hrimhrim ding.\nCuruangah a minung zoh khal ah, party zoh khal ah a ttha sawn cu zo an si ti kan theih a poimawh bik ding.\nHrilawknak Ih Tel Dingin Yangon University Chief Pro Hnatuan Suah Dil


Ka Morning Girl - Chinland Today Media\nJuly 13, 2012 9:16 am·3 comments\nKhalai caan ahkhan, phun riat lawng ka siih, tlangval ka thiam thok fang, a neih cu ngam cun ka um vek nan, neih ngai ding ka hmu hrih lo a si bik ding. Zingtin ka ti theu dan vek in, zingah ka tho ih, ka zing hruh ding hnipuan ka ret cia mi ka hruh hnu ah, ka kedam Addidas Company (Original), a company in an neih cia mi cemter lohli an duh ruangih an discount (50%) ka lei mi cu ka hruh ih, zing piti (Exercise) la ding cun ka pok suak. Ka MP4 cu ngai phah in, ka hla duhmi ka ngai phah rero ih, ka rinloparal ah, ka headphone thlawng rori khawpin ka dung ihsin in run pah ih, ka thin a heng zet, a lam ka vun her cu… thlan sa bekbek laiih, zilthli thing hawp vek ka si… fala no te a siih, thiamaw lo zet in, “Sorry.. in ngaithiamaw… uico in in dawi ih..” ti in sim phahih a phuhrunawk hmel ka hmuh cun, ka thinheng siang lamlam lo… “A ngah ko…” ti bak lo tong ding dang ka nei lo.\nA hmin ka thei lo ih, hmanseh ka mitthlam cun a hmel a hngilh dah nawn lo ding. An inn ka thei lo nan, a hrang ka thinlung sangka a ongaw cia ringring. Ziang a tuah, zovek a si ti ka thei lo nan, cucu ka theih duhbik mi a si fawn lo. Cui zing cu ka hrang ni thar thlengawknak ding can hramthok a si ti ka hngilh thei nawn lo. Can a hung her vivo ih, phun 8 kan theh in, ka tlawngkainak kan thawn ih, cumi hmun ahcun phun 9 kai dingin ka um. Cui kum cu a si hngilhni um lo sinsin cu!\nTlawngkai kan thok ih, ca thiam ka silo ruangah a dung lam to ka duh lo ih, tlar hmaisa lam cu ka ti dan kelin ka cuh lala ih, saya an ra luh hlanah, nunau tonak tlai hmaisabik ih to ve cu ka mi hmuh hnu siin ka theiih, ka zoh phah nan, fiangin ka zoh ngam lo. Saya a rung lut ih, a nikhatnak a sivekin, pakhat le pakhat theihterawknak kan vun nei. Mipa ihsin ka thok ih, kei cun, ” ……… Simpson ka si” ka tiih, ka to. Nunau lam an thok ih, theihterawknak can a si ruangah, ka zoh ve. A thup teih ka rak zoh mi cu a caan a hung thleng ih, “……. Jenny ka si”, a ti zawng ciah ah, ka bop ih in bengtu um vekkhin, ka thang dukdi ih, ka ‘Morning Girl’ kha a rak si!!!\nA hmin ka thei zo. Duhnak thusim ka ngam lo, amah nel ih kawm thei dan ka ruah men hmanah keimah ten ka ning a rak zak lamlam. Games & Sport can a hung thleng ih, House khatah kan ciah! Ka be ngam ngaingai lo nan, biak lo theilo can a hung thleng theu ih, cucu ka hrang sunglawi hmansehla, ka ralthatnak in a tlin theu lo ruangah, inn lam ih ruahsal ti lo cu, ziang dang ka ti thei hrih lo. Kan tlawng mipa tam sawn cun an ngai thup theh, hmansehla ka Morning Girl cun, bang khat in mi a biak ih, zo a duh ti theitu le a parih hngal ngam khal zohman kan um lo.\nNikhat cu, nunau pawlin Valley Ball an lek ih, anih khal kan House aiawh in a tel ve. Ka zum hnak aiin a rak thiam lailai. Hmansehla, a hmun rem lo ruangah maw si ding, a ke a nonal deuh? A ke zungpi hnuailam cu a durh ter ih, zanlam ih rawl eikhawm kan neih hlan teah, “Simpson, ka ke hnuai hi in zoh sak hnik aw, in dawh kek sak ngam maw, a na tuk” tiah in sut a si cu!!! Sii le zu in ka nun an luah lo, a tham khal ka tham dah lo nan, thim ka vun hum cu, ka kut khi a khur durdo in ka thei. Ti saklo ka duh fawn lo, ka ti sual ka phang fawn. Dimten ka theitawk ka suah hnuah, kan theh ve fangfang. Cui ni ihsin in nel ih, kei khal in ka thinlung lalnu nelnak aanka cu ngai nuam ka ti bik mi a rak si fawn, tlawngkai nuam ka tiih, a kiangih um nuam ka ti sinsin.\nCutiih thurel tlan theinak can kan vun neih thei hnu cun, kan tluntlan can khal a tam ih, tlawng kai ding khalin kan sawmaw phahphah theu. Cutiih nitin deuhthaw kawmaw cu, mit le mit thusim ding nei awm zetih a tawnawk can khal a tam nan, duhthu cu kan sim ngamaw lo veve a bang. Kei khalin, ka sim ngam ce lo. Zaanah ka ihkhun par ihsin ka sim ih, ka vun thensal theu, ka nupi a siih, kan ittlang ih, kan tho tlang theu nan, khawvaang in in then cat sal cingcing. A hmaisan rori ih sim ding cun keimah le keimah ka nautataw ih, ka fala a si ka duh nan, ka ngam fawn lo.\nKa Morning Girl a si thu simnak can um sehla tiih, ka ruah rero laiah, tlaikhat tlawng kan tlungtlang ih, cui tumah, ‘Tuizan cu ka suahcam a siih, kan in ah zanah lakphak in khawmnak kan nei zikih, ra tel ve awla” tiah in sawm. Cui zanlam cu ka phur zet. Zanriah khal ei mumal loin, ka khawh veten ka tim ka tuah ih, ka sungkhat pawl in ka fehnak ding in suhmi khal sawn mumal loin, ka MORNING GIRL tei in lam cu pan in ka tlan a si bik ko. Lamzin ah, ‘tuizan cu ka sim thlang ding, ka morning girl a sinak ka sim ding, ka sim tengteng ding’ tiin ka ruat ih, ‘mipa ka si lo maw’ ka ti phah aw vivo.\nAn in ka thleng cu, ka hnak ih thleng hmaisa, kan classmate pawl an rak um celcel zo. Mipa hrekkhat in an capoh phah ih, hmansehla suupawk ka tum ce lo, a hmin hman ka theihhlan ihsin ka rak duh zo… annih hnakin ka hmaisa ti thinlung pu-aw ter phahin, ka thiamtawk cun ka be ve rero. Simawk theinak can a um pangah tiin, can tha thlen tikcu hngak in ka um ih, lakphak kan in zo ih, tlun a nai cuahco. Hmansehla, ka sim ngah hlan cu ka tlung tum lo. “Len hrih a ngah ko maw?” tiin ka sut ih, “Na duh ih thu, ka lo eel ngam ding maw si?” tiih hni siamsi i vun sawn cu, ka lung hmui vurvo pam!!!\nZan a hung rei vivo ih, sim ngahawk ti a um thei fawn lo. A nu in an TV ah Drama a zoh ih, ka sim ahcun, ka tong a thei ban ding fawn… a har a si… Cui zan cu hlawhsam in ka tlung in ka theiaw nan, ni dang ka biakdan ramri cu ka kaan ngah thotho in ka thei … “Ka Morning Girl na si… uico na tih lai maw?” ka vun ti thutthi ih, a thei suakaw a si ding, kan hni ciamco ta nan, cubak sim bet a theih nawn lo. Ka ihkhun ahcun ka kut cu bopah sih in, ka thei tawk in ka ruat ih, a hmaikum phunhra cu a pai hnatuannak ruangah khawdangah an um thlang ding fawn.\nA thaizing ihsin, Morning Girl tiin ka ko ringring thlang nan, midang ih an kawh cu a duh dah lo. Veikhat cu, kan rualpa John in ‘Morning Girl’ a rak ti a si hmang ding, ‘Hmin ka nei’ a rak tiih, kan rualpa cu a thiamaw lo zet hmang. Can cu a hung her vivo ih, ramthar kan kaan thei lo, kum a cem ih, annih khal an umnak ding hmun pan in an liam. Cui hnuah kum ziat a rei ka thei nawn lo. Ka ca zir ding mi ka theh zo ih, hnatuan khal siava te cu ka kai ve zo. Hmansehla, ka morning girl cu ruat lo ih ka um can a mal zet.\nZingkhat cu, zingpit ah ka thawh kelah tho in, ka tlan lala ih, uico ka hmu thutthi… aw… ti phah in, ka morning girl cu ka ruat suak ih, ‘uico a tih lai kemmaw aw…’ ka ti aw ih, ka hni thup rero. Coffee ka in theunak hmunah ka cawl ih thuthang ca pakhat a lei, cumi hnuah inn lam pan in ka tin, sangka kiangih kan letter box cu ka vun zoh, zung ihsin ca thleng mi mallai a rak um ih, thuk deuh ka vun pur cu, card pakhat hi a rak um ih, zo ih ta so maw a si ding tiah ka zoh ih, ka hmin a rak nganaw.\nInnsungah ka luh pi ih, thuthang ca pawl le ca dang cu cabuai parah ka ret ih, cui carf cu ka vun ong. A sung a tlun kehlam ahcun, Just 4 ti hi a rak nganaw ih, a hnuailam vorhlam ah… from Urs Morning Girl timi a rak um cuteh!!! Ka zuang lo fangfang in ka thei. Ka lungawi tuk lawlaw. A sungih ca ngan mi pawl cu mirang a si ruangah, ka thinlung a lut lemlo. Ca fang mal zetin, “nan khuaah ka ra tlawng… ka tlai zo maw?” tihi a rak um… ka thinlung cu a hung thar ih, “tlai lamlam lo… tu ka ra” ti phah in, hnipuan khal thleng lo in, ka zing hnipuan tlannak hnipuan thawn ka suak cih ih, ka bike tar lam zet thawn an rak um dahnak inn lam pan cun ka liam cih.\nThlen ka hngahhlap nak lailak ah, lamzin a ke a kuaiih, ka belh ter hnu ah, an inn lam pan cun ka tlan sal lala. Phur zetin an rak umdahnak, mi inn hnuai cu ka zoh ih, tawh tum zetin a hrenaw… a tawh cu ka zoh ih, ka tham phah rero. Cu lai fangah, ka dung ihsin zohtu nei khin ka theiaw ih, ka hawi cu, “Ziang na pawimaw?” tiah inn neitu pitar cun i rak ti. “Hinah hin Jenny le an rak um dah maw?” tiah ka rak sut ih, “rei zet an rak um dah ko, a pi ka siih, cu naiah Jenny kha a ra tlawng ih, hmansehla mitu ahkhan sizung lamin Emergency an run ko hmang, a feh a si kha” tiah in rak sawn.\nKa thinlung cun, ka bike ke kuai lo sehla maw… ka hmu zo ding nan… aw ka morning girl, sizung ihsin rak tlan nawn hram hlah ti phah in, pitar khal cu be reprai man lo in ka tlan sal cih.\non July 14, 2012 at 6:22 am\nHniangsinpa na cafung CT ah kan hmusal thei.\nNa nunthuleng nganmi pawl ka hrelh dah lemlo.\nA thok in a cem tiang ka siar, a thiam, mi nun a tham, a cafang hmanmi pawl in nunthuleng ram mi a fehpi thei.\non July 15, 2012 at 4:55 pm\nA va lak lawh ve. Ka siar thluh.\nJeevan Park Bro says:\non July 16, 2012 at 4:21 am\nKa pu ka rak siar.\nNgam huai deuh a theih lo theu ti aw.


PAUL THAZANG NEI TERTU A RUALPA - Chinland Today Media\nPAUL THAZANG NEI TERTU A RUALPA\nSeptember 17, 2009 2:27 am·0 comments\nA bang mi le tha cem mipawl cu an tha a caktersal. Minopawl hman an bang ding ih, tlangval khal an thacemin an sawn ding. Sikhalsehla Bawipa a rinsantu cu an tha a tlungsal ding ih muvanlai vekin thlapharh in an zuang ding. An tlan khal le an a tha a bang lo ding: an feh rero khal le thacem in an sawn dah lo ding.” ( Isai. 40:29-31). Hih a tlun ih Pathian thutiamkam siar tikah Pathian ih thilmak tuah le ti mi kan thinlung ah a lang ko ding ka zum. Elijah khal kha siangpahrang nu Jezebel tih ah peng 150 lai a tlan ih a bang hnephnep. A taksa a cau zet ih, a thlarau nun khal a derthawm ( I Sph. 19:1-7).\nElijah a ihthahnak ihsin a thangharh tikah vancungmiih pek mi sang le tidai a hmu. A rawngbawlnak hrangah cahnak thar le ruahnak thar a ngahnak ding hrangah Bawipa in Elijah kha a rian, a tuamhlawm a si. Bawipai hnatuan ding a neih mi sunzawm thei dingin cahnak thar pek a si. Pathian in cahnak thar mi a peknakah mangbangza i a cangvaihnak kan hmu ih, cahnak thar mi pe dingah milai hi hmanrua ah teh a hmang thei pei maw? a hman mi pa Paul in a theifiang.\nA nun cem lamah Paul cu Rom thawnginn ih thlak a si. Kaisar thawi tawngaw tahratin, thih ding lawng cu a hngak. 2Timothy a ngannak ah, hivek dinhmun siazet lakah Paul ih rinnak, thlarau lam cahnak cu a kiam cuang lo (siar aw 2Tim.4:7,8,17,18). Cuti a si ko nan, minung umhar-lunglennak cu a nei ko ding. A tar ve thlang si ih, a taksa tla cu a cau zet ko ding. a thawngtlak hmaisa kha cu thawngtla ngaingai si loin, a innah an kharkhum men ih ( Apo. 28 siar aw), zalennak ziangmawzat a nei. Asinan tuihtum ih a thawngtlak cu thawng sia zet a si. A umnak kiangah thawngtla ek-hang tla a luang hluahhlo. Timothy hnenih a cakuat ah a Angki tla run keng ding in a ngen (2Tim. 4:13) ih a cang thei tawkin thlatang hlanih ra dingin a sawm (Cang 21). Pathian in a umpi ti a thei ko nan, lunglen can cu milai kan si bangin a nei a si. Luke lawng ka hnenah a um ( cang 11) ti tla a ngan hi.\nThinlung natnak tla a tawng a si. A rawngbawlpi, a rinsan mi a rualpipawl tla in an phatsan, dung an kirsan. “Asia peng ih um mipawl hmuahhmuah in in tlansan ti kha na thei. Cupawl lakah Fikel le Harmokens an tel.” 2Tim.1:15). A khualtlawnpi a rinsan mi Demas khalin a phatsan ( 2 Tim.4:10; Kol. 4:14, Fil. 1:24). “Humawknak thu ka rel hmaisak tumah khan zohman in in dinpi lo ih, an zaten in tlansan thluh sawn. An parah mawh thleng lo dingin Pathian hnenah thla ka cam.” ( 2 Tim. 4:16).\nPaul in nun khawthim zin a zawh laifangah mah lawngih umnak, taksa cah lonak, thinnatnak, a phunphun a tawn laiah Pathian in cahnak a pe ih, Pathian in a umpi. Culawng hman si loin Pathian milaipawl tha thar tlungtertu dingah hman mi a nei. Bible sungah hmun hnih te lawngah a hmin a lang. Asinan Paul ih rualtha bikah a cang ih, Bawipai siahhlawh kan tuanpi a ti mi ah a tel. Paul in cupa parih a lungawizia a thinlung cu a cakuat ah a lang. “Onisiforas cun i harhtharter theu. Ka cikcinpawl khal in zahpi lo ruangah Bawipa cun a insangpawl hnenah zahngainak pe hram seh.” ( 2 Tim. 1:6); a nganbet hrih, “Cui ni ah Bawipai hnen ihsin zahngainak a hmuh theinak dingah Bawipa in pe hram seh… ( cang. 18).\nHipa hi zo a si? Paul thawi an naihawkzia hi ziangruangah? A hmin cu Onesiforas a si. Bible hmin pawl hi sullam tha zetzet an nei ih, hi pai hmin ih sullam khal cu “ hlawknak kengtu” ti a si. Paul a riannak cu Paul hrangah a man a khung tuk. Paul in siahhlawh mankhung a ti mipa a si. ( siar aw 2Tim. 1:16-18).. cang 16-nak ah Onesiforas in a cau zo mi Paul kha a thin a nuamter. A umzia cu inn pindan fate sungah, sangkaatepawl khar theh mi thawpit zet ih um hnu ih sangkaapawl awnsak, thli- thiangte runglut cun thaw a suakter, mi a zangkhaiter, cu vek cu Paul ih rel mi a si.\nA pakhatnak kan hmuh mi cu Onesiforas in a naupa a thinlung taktak in ‘ a ngaih tuah- a ruat’. Hi pa hin Paul tha thar a pek leuh leuh zia Paul ih cangan mi in kan thei thei, “ tha thar ih pe leuh leuh” ( 2 Tim. 1:16). Mi pakhat in bawm tul mi a bawm tik ah, ‘ a ngaihtuahzia’ a lang hmaisa. Mi tul mi, bawm tul mi, tha pek tul mi vawi hnih khat cu kan bawm in kan pe tla a si thei men. Asinan, ‘leuh leuh’ tla cu kan paih lo tla a si men ding. Onesiforas cun thazang thar a pe leuh leuh.\nHipa cun midang thatnak ding a ruat. Paul tha thar a pe leuhleuh ih a, ‘ a thirhri tla a zahpi lo’ ( 2Tim. 1:16). Mi tampi cun anmai hlawknak, nawmdeuhnak le hminthatnak lawng an hawl ih Paul hrang an ruat lo. Onesiforas cun Paul hrangah a nung. A zahpi lo bakah, a bawm, tha a pe.\nOnesiforas hin taimaknak nun a nei. Paul in hitin a ngan. “ Rom ih a um lai ah, i hmuh hlan sung i hawl.” ( 2 Tim 1:17). Mi hrekkhatpawl cun can remcang kan neih thei asile Paul tawn tla kan tum ding tifang in an ti a si thei. Hawlhmuh a har zet ding nan, Onesiforas cun a hmuh hlan lo Paul a hawl, thil ol a si lo. Taimak a tul a si. Onesiforas in a man a pe ih, Paul hrangah mithahnem zet a si. A cante ih mi kan bawm hi a thahnem zet. Thil fate ih kan ruah mi khal hi thil thahnem zet an si theu.\nMi an beidawn le khawruahhar laifangih cakuat in si maw, telephone te ih thapek khal hi a thahnem zet. Paul rori hman tha pek a tul. Kawhhran member menmen in tha a pek tikah thazang thar a nei. Tlaksam lai ih sumpai malte ih mi va bawm, hnipuan neih lo laiih hnipuan mi then, mi ih rel hlawh le huat hlawh laiih mi hnem tivek te hi kan ruahban lo tiangin an thahnem.\nOnesiforas in Paul lunglennak, cauhnak, thinbang le natnak, a tuar laifangah tha thar pe dingin a hawl ih, a pe ngah thei ngaingai. Onesiforas in Paul ziang a tuahsak? Ziang tin a bawm? Ziangtin a bia ih Paul in cahnak thar a ngah? Bible ah tampi cu a lang lo nan, kan hmuh sunte kan tarlang hnik pei.\nA pakhat kan hmuh mi cu Onesiforas in a unaupa a thinlung taktak in ‘ a ngaihtuah- a ruat’. Hi pa hin Paul tha thar a pek leuhleuhzia Paulih cangan mi in kan thei thei. “ thathar i pe leuhleuh’ ( 2 Tim. 1:16). Mi pakhat in bawm tul mi a bawm tikah ‘ a ngaihtuahzia’ a lang hmaisa. Mitul mi, bawm tul mi, tha pek tul mi, vawi hnih khat cu kan bawm in tha kan pe tla a si men ding. Onesiforas cun tha thar a pe leuhleuh.\nOnesiforas cun Rom a thlen hlanpi in midang bawmnak hna a tuan rero. Paul in Timothy hnenah hitin a theihter, “ … cu le Efesa khua ah ziangtluk in ka hrangah hna a tuan ti khal fiangtein na theih mi a si” ( 2 Tim. 1:18). Amah lawng si loin an sungkua in midang bawm le thapek hna hi an tuan a si ding. Paul in hitin a ti kha, ‘ Onesiforas cun vawi tampi ka thin i nuamter, tha thar i pek leuhleuh ruangah a Bawipa in a zangfahnak cu an innsung sang ah thlenter hramseh” ( 2 Tim.1:18). Onesiforas tei innsang hi anmah khal pakhat le pakhat mi ngaihsakaw an si ih tlunah, an sungkua nun in midang bawm hmang an sizia a lang.\nMi thazang thar pek rawngbawlnakah ziangtla an tel tile: midang tul mi zingzawi le theihsak, harnak hnuai ih an um laiah a cante ih va bawm, tha mi va pek, an hna an sunzawm theinak ding hrangih thapek le bawm. Zo pawl so bawm tul ding?\nKiangkap thil umdan thei lo pawl:\nThabang, thinbang le beidawng pawl:\nMi lungleng, mi umhar, mi thanau, zohman in in ngaihsak lo ti ih ruataw pawl:\nHmailam umdan ding thei lo pawl:\nKhawruahharnak a phunphun tawng pawl;\nAtlunih kan tarlang mi na siar tikah na thinlung ah zotal an lang maw? Isaiah 40 ah Pathian in tha thar tul pawl a bawm. Elijah cahnak a pek bangin thilmak khalin Pathian in a cangvai thei. Asilole Onesiforas Paul tha thar petu ih a hman bangin milai khal a hmang thei. Pathian in tha thar mi petu dingah a lo hmang duh a si.


Rukru An Kaihmi Pawl Cu Palik An Tuanter >>> – Meifar\nRukru An Kaihmi Pawl Cu Palik An Tuanter >>>\nMarch 7, 2022 admin Myanmar 0\nRalhrang kuthnuai ih cangvai rerotu palik pawl an mal deuhdeuh ruangah rukru, sii ri an kaihmi pawl cu palik an ṭuanter.\nRalhrang in ramsung thuneihnak an lak hnu ihsin palik lut an um mumal nawn lo ruangah palik luh theinak daan le dun khal an thleng danglam. Fimthiamnak neilo, phun 6 kai ihsin palik luh an siang zo nan lut an um cuang lo.\nPalik thawn pehtlaihaw mi pakhat in, “Palik lut an um mumal nawn lo ruangah zan ih an kaihmi pawl cu hringhronak ah palik an ṭuanter, an kaihmi sii ri, rukru pawl cu PDF tin thubuai orhter maw, palik nan ṭuan tin duh an hrilter” a ti.\nAn kaihmi pawl hi rampi daan vekin an fehter asilen thla 1 ihsin thla 3 tiang thawng an tla thei, asinan ralhrang pawlin an kaihmi pawl cu kum 10 tiang thawng nan tla thei tin an hringhro hnuah palik an ṭuanter.\nPalik lut an um nawn lo ruangah khuatin ah palik an mal vivo, palik malnak hmun ih palik bawi pawl cu tlunlam in palik an mal ruangah hremnak phunphun an pe thei. Cumi an ṭih ruangah sii tham, rukru pawl hi palik an ṭuanter a si ding ti zumnak an nei.\nTrump In ‘Vanzam Ah China Thantar Zar Uhla Russia Pawl Va Bomb Uh’ A Ti


Ramsung Ah Private Thuthangca Suah Theih Thlang Ding - Chinland Today Media\nRamsung Ah Private Thuthangca Suah Theih Thlang Ding\nDecember 28, 2012 11:35 am·0 comments\n(YANGON, Burma) — Kan dung baihte ahkhan ramsung ih thuthangca pawl zalen deuh ih suah thei dingin kan ram kumpi cun thuthluknak a rak tuah. Tu khalah nitin thuthangca bulpakih a suah duhtu pawl hrang sangka a on ding thu a phuang sal.\nKan ram cun 1964 ihsi khan thuthangca zalennak pawl a khar pit, asinan hnakum 2013 April thla ihsin thokin private nitin thuthangca suah a theih tlang ding thu information ministry pawl cun an phuang fel zo.\nApril ihsin nitin thuthangca a suah duhtu pawl hrangah February ihsin siannak dil sangka an on thok ding cutin, sianmi pawl cu April 1 ihsi thokin nitin thuthang an suah thei thlang ding. Cun, thuthang cu ziang tong khalih ngan theih a si bet ding.\nKawlram Sungah Kyodo News Hmunthar Khuar\nKan Ramsung Zumtu Pawl Hrang Obama In Tuahthat Duh\nKawlram Hlawhman Kai Ding Thuhla Ah


Ro Thuhla Ruangah Hringtu A Nu A That, A Sa A Candip – Meifar\nMalaysia, Perak ih um mipa kum 42 mi in rozem thuhla ah a lungawi lo ih hringtu a nu kum 68 mi cu a that. A sa cu hmun 15 ah a candip ih an inn dunglam tidai sia retnak tank sungah a hlon. A pa in a thih hlanah ro a zem ta, a pa in a thihsan hnuah a nui thawn kum 12 sung an umtlang.\nA nu thawn khualak ah bursia an hawl ṭheu ih an inn cu a bal in a rimsia. May 28 sun ah hmun dangih um a farnu in palik sakhan ah mihlo thubuai a thehlut, a farnu in nitinten a nu hi a phone ṭheu. Himi sun ah a tapa in phone arak kai ih, “Ka nu aum lo, innleng ah a suak lawk. Ara tlung cing ding” a ti.\nPalik pawlin thusutnak khal an nei nan a nu umnak cu an thei lo. June 4 sun ah an innhnen pawlin thilrim sia tuk an thei ih palik hnenah an theihter, palik pawlin thil rimsia cu an hawl ih an tidai sia retnak sungah minung sa candip mi an hmu, tualthattu khal palik pawlin an kai ih palik bawi in a thluak fehdan a diklo a ti.\nPalik bawi in, “A pa thi zo ih rozem thuhla ah a lungawi lo ruangah a nu a that. A lu ah a vuak ih a tlu, cumi hnuah nam in a candip. An inn dunglam tidai sia retnak sungah mithi ruak cu kan hmu, tualthattu khal kan kai hngal” a ti.


Itthat Khawhlonak In Thi Feh A Diklo Ter Thei - The Chin Times\nItthat Khawhlonak In Thi Feh A Diklo Ter Thei\nIh khawh lo tuknak hin thisen feh dan, lung lam hnaṭuan a tibuai thei ti cu tui hlanpi ihsi khan mithiam pawlin an hmusuak zo. Asinan, cu lawng a rak si lo, tu naiih an zirsalnak ihsi an hmuhmi cu ihhmuh khawhlonak hin thisen fehdan a tibuai thei ti hi a si.\nAn zirnak ihsi an hmuhfiang mi chu minung, mi pitling pakhat hin taksa harhdamnak dingah ni khat (nazi 24 sung) ah nazi 7 sung tal ihhmuh ka thaw teih a ih a ṭul, ti a si. Cuti ihhmu ka thaw tei a ih ṭheu lo ahcun lehhnu-ah (a rei maw rei lo maw) a taksain siatnak a tawng thei a si.\nMinung hi kan ihthah dan le kan lung (heart) hin pehtlaihawknak thuk zet an rak nei ti hi tui hnu mithiam pawlin fiang takin an hun hmu suak sal. Ihthah caan a mal tuk, ih kan khawp lo tuk ṭheu a si ahcun kan lung thihri lamah thisen an khal theiih cu cun kan taksaah siatnak a phun phun a tuah thei.\nColorado State Bulta University mithiam sang pawlin an zirnak ah cun – mi pakhat khatin ih a khawp lo tuk ṭheu a sile a thihri sunglamah thau an bet tam awl cuang ih, cu cun ruah lo piih taksa zeng nat ( ေလျဖတ္) simaw, lungnat (ႏွလုံးထိခုိက္ျခင္း) simaw a nei awl duh ce, an ti. Ih kan khawh lo tuknak hin thisen fehdan a hmaan lo terih cu cun lung lam thawi peh-aw nat a phun phun a suahter awl hleice a si bik.\nColorado lamih thiam sang pawl lawng si lo, Experimental Physiology in an journal-ih an ngan khum danah cun ni khatah nazi 6 simaw, cu hnakih mal simaw lawng it ṭheu pawl cu an thihri sunglam cell pawlin duh vekin hna an ṭuan ṭha thei ṭheu lo, an ti.\nCuvekih cell pawl, an ṭuan ding vek an ṭuan thei cu-ca lo tikah cun thihri sungih thî pawl awl-ai ten an luang thei nawn ṭheu loih, taksa peng hran hran pawlin an duh vekin thisen an ngah thei nawn lo. Cutiih taksa ṭhenhrek pawlin an duh vekih thisen an hmuh lo tikah lung (heart) in a tuar la la hleiah taksa peng dang dang khalin siatnak an tawng ṭheu a si, tiah Experiment tuahnakih hohatu Professor Disuza cun a sim.\nPrevious articleTufang Kan Leitlun Thuthang Lawrkhawm\nNext articleZiangruangah Leitlun Huap Ih Smart Phone Larmi US Ah Zuar Lo?


Messi In A Thiamnak A Suah – Lingard – Times Of Chinland\nManchester United's Jesse Lingard and Barcelona's Lionel Messi in action Barcelona v Manchester United - UEFA Champions League - Quarter Final - Second Leg - Camp Nou 16-04-2019 . (Photo by Nick Potts/EMPICS/PA Images via Getty Images)\nMan United laitlan Lingard cun Champions league quarter final neta puai ih Barcelona an neh lo dan ah Messi in a thiamnak a suah tiin a rel ih Messi a lek thatuk a ti.\nBarcelona le Man United puai ah 3-0 in Barcelona an cak ih komkhawm ah 4-0 in Champions league semi final an lut.Barcelona hrang Messi in goal 2 a thun ih Coutinho in goal 1 a thun ve.\nLingard cun ,”Caan hrek hmaisa sawn minute 15 lole minute 20 sung cu kan nehtuk ih remcang thazet zet khal kan tuah thei.Kan nehtuk lai caan ah goal rak thun thei sehla puai a danglam phah rori ding.\n“Mess hi leitlun huap player lakih thazet pakhat a si ih tuizan khalah a thiamnak a suah.Tuih kan titheimi umsun cu hmailam pan ih kekar vivo ding a si.Tui tum ah a duaitu kan sinan,mah le mah rinsanawknak thawn hmailam pan ih kekar vivo ding kan si.Caan hrek hmaisa sawn minute 15 sungah rak sit goal bangta sehla ziangkim a danglam rori ding a si,” a ti.\nLingard ih rel bangin puai an thok hnu minute 15 hrawng tiang cu Man United in an neh zetih Rashford khal in khalban a ngah.Asinan, an sit goal thei lo tikah Messi le Coutinho ih sit goal mi in an duai phah a si.


Myanmar ram telin Leitlun ramtinkim ih Thlaicii ret him khawmnak Svalbard Global Seed Vault | Falam Online Media\nMyanmar ram telin Leitlun ramtinkim ih Thlaicii ret him khawmnak Svalbard Global Seed Vault\nKan umnak Leilungpi hi siatlam a pan vivo ih nikhua boruak umdan khal a tlengaw cak zet. Boruak ihsin lungtum tlaknak in maw, Linghninnak tilik tho in maw, rinlolai ah siatralnak rapthlak tong thei kan si ih nuclear ralpi khal tho thei ringring dinhmun a si.\nCuvek siatralnak kan tong tikah kan hrang ih thupibik pakhat a si mi Thlaihnah Thlaicii pawl siatral in a cii mit thei dinhmun a si.\nCuruangah Scientists pawl in Leitlun ramtinkim ih Thlaicii pawl ret him nakding an tawlrel ih Norway ram, Spitsbergen tikulh Arctic Vur lak ah Inn him pi pakhat an sak.\nSvalbard Global Seed Vault umnak Spitsbergen tikulh\nCuih innpi cu North Pole thawn km 1200 hrawng hlatnak ah saksuak a si ih a hmin ah Svalbard Global Seed Vault tiah an ko ih Svalbard Doomday Vault tikhalin an ko ṭheu.\nLeitlun ramtin hin ramsungsuak Thlaicii backup retnak kan nei cio nan Svalbard Global Seed Vault vekin a him lo. (Syria ram ta Thlaicii retnak gene bank cu ISIS ralhrang pawl in an rak siat dah) Cuvek dinhmun kan thleng leh pangah timi ruahnak thawn Svalbard Global Seed Vault cu saksuakmi a siih a sak man US$8.8 million cu Norway cozahpi in a tum thluh a si.\nSvalbard Global Seed Vault umdan\nSvalbard Global Seed Vault sunglam Thlaicii retnak\nKum 2008 ishin hmanthokmi Svalbard Global Seed Vault cu Norway cozah, Crop Trust le Nordic Genetic Resource Center lungkim hminkhentlangnak thawn finkhawimi a si ih Tlangpuk virh in Lei sung ih sak mi a si. Asaulam ah ft 427 hrawng a siih tu dinhmun tiang Thlaicii million khat luan an ret ṭha zo a si.\nṬuanvonei lobak a sung luh an siang lo ih Thlaicii ret mi pawl cu kum Thawngtel awh dingin −18 °C dai ah an ret ih tulai technology hmangin an kilkhawi. (ethuthang repost)\n← Facebook hin ziangtin Thuthang diklo A Phorh Suak?\nCovid 19 mina pawl in an Thih hlan te ih Sungkhat unau an biak tanak iPad tamzet zuk cun mipi Lung a tham →\nEmojis hmang uar pawl hi Nupa sinak hmang tam pawl an si


Bawngbisau Niamte Hruuk Khap - Chinland Today Media\nBawngbisau Niamte Hruuk Khap\nMay 10, 2010 1:02 pm·1 comment\n(low rise jean-wearing)\nBritish tleirawl pawl bawngbisau niamte ih an hruk ruangah an ram khumpinu in daan pahbal ti’n a phuang ih bawngbisau niamte ih hruk a sian nawn lo thu a phuang.\nEllis Drummod, (kum 18) pate cu bawngbisau niam/dawr zetih a hruk ruangah a underwear a langthei ih a hmutu mipi pawlin rem an ti lo ruangah minung thuamhnaw hruk daan ding asilo tiah daan an tat phah a si.\nNupa Sualnak Karhzai\nLeitlun ah fala le tlangval kop pakhat lawng tawk tiloih tlangval fala dang a thupte kop nei an tam vivo ih hleiah nupa sualnak tiang in an koppipawl hnenah an tuah vivo tiah an tarlang.\nHi tivekih no lai suahsualnak hi US ram ah a tam hleice ih tui naite ih tleirawl 783 thusuh an tuahnak ahcun mipa 17 % le nunau 5% pawl in duhdawtmi fala tlangval an neih cing in midang an kop thu an tarlang. US tleirawl 25% cu an koppipawl hnen ah nupasualnak tiang in an tuah vivo tiah an tarlang bet. HealthDay News\nKan duhzet mi le kan sawr tangkai zetmi Youtube (nikhat ih 1-billion video upload tu nei hi) kum (5) lawng ih rei a si timi hi zum um lozet a si. Asinan a rak buaipitu pawlih tanlaknak zarah laarzet ah a cangsuak thei ih kum nauhakte khal a si lai.\nKan dung kum 2005 February ahkhan YouTube tiin hmin an rak pe ih cutin video a phunphun zoh thei dingah rak tuah a si. Kum 2005 ih tawlreltu pawl hi mi tampi an rak si lo nan web pakhat le pakhat tangrualnak an rak nei. Asinan Kan dung October 2006 ah Google pawl hnen ah dollar 1.65 billion thawn in an rak zuar.\nApple company in iPad thar a khawng tam\nUSA ih Apple company tuahmi iPad cu ni 28 (zarh 4) sungah 1,000,000 an khawng thei tiah kan dung May 03, 2010 ah company theuneitu pawl cun an sim. Ahlan ih iPhone thilri pawl cun ni 72 sungah 1,000,000 an khawng thei ih, cucu electronic thilri thar khawng theibik tiah hmin an rak nei dah.\nIpad hi USA ram sung lawngah lei thei a si ih, US mipi 300 lakih mi pakhat lawngin an co ngah tinak a si. Company cun customer hrang lei ding um nawn lo tiangin an khawng ih, a cang thei tawkin tuahber vivo a si tiah an hotu pakhat Steve Jobs cun a rel. Ipad thar hi May thla cem tiang ram dangih zuar an tum hrih lo thu khal media ah an ngan. – dpa\non May 10, 2010 at 1:30 pm\nSi ro ri…Hi ve bawngbitlawn niam te ih kaih hi Mizoram ah khin an uar ve zet ih kan rualpa pakhat nih a hua tuk ih ” Hengho hi an kawnghreng chungah an vawih zu nai” ( Hi vek pawl hi an taikhap tlun ah si voih an thawh) a ti ih dik ka ti na sa. Lai tlangval cu ka hmu dah tuk lem lo. Tui Melbourne khawmpi ah khan khui lam tlangval te maw si, nun simtu nei lo vek a sam khat lam sau zet ih khat lam cu tawi te bawngbisau niam deuh ih hruk ka hmu ih khawpi nun boruak a hip sual pang si kei maw ka ti.


Pacang 2 Cu Ralhrang Pawlin NLD Thantar An Hmuh Ruangah Meithal In Vei 30 An Kap – Meifar\nSagaing Division, Kyunhla le Ayeyarwaddy ramsung ah ralhrang pawlin khuasung mi pathum an that hnuah an khua khal an urkang thu tualsung mipi pawlin media hnenah an sim thei. November 20, 2021 ah ralhrang pawl cu Ohn Shit Kone khua sungah an va lut ih PDF pawl an hawl.\nU Aung Myint le Ko San Ni tei inn ah an va lut ih NLD thantar an hmuh ruangah an hruaisuak. An kut cu hridai in an tawnbet veve ih khawleng lamah an hruai ih an kap that hnuah an phum hngal. Tualsung mi pakhat in, “Kan khuami pahnih cu meithal in vei 30 an kap ih an that, lei an lai ih an phum cih.\nAn hmin cu U Aung Myint (kum 48) le Ko San Ni (kum 33) an si, innsang nei veve an si ih innhnen aw, hmuancar aw an si. An nupi fanau pawl mual an liamsan, an ruak khal hmunkhat ah an rak phumtlang. Khuasung mi pawlin an ruak cu kan va phorhsal ih ṭhaten sakhuadan vekin kan vuiliam” a ti.\nCuvek thotho in Ayeyarwaddy ramsung ih um Ko Htoo Naing khal ralhrang pawlin an that. Ralhrang 100 hrawng cu an khua sungah an va lut ih mipi kilhimtu pawl an hawl rero nan an hmu lo, cutin cet tuahtu Ko Htoo Naing cu PDF ih an rinhlel ruangah an kai ih an vuak, an hrem ciamco.\nAn khawleng ah an hruaisuak ih lilawn parah an vuak ciamco hnuah an kap that, a ruak cu tiva ah an hlon. Ko Htoo Naing ih ruak cu khuasung mipi pawlin an hawl rero nan tutiang an hmu thei hrih lo, Ko Htoo Naing in a nupi le a fale pahnih a thihsan. Hitin ralhrang pawlin khuasung mi pathum an that hnuah khuasung ih inn ṭhenkhat an urkang ih mipi cu hmundang ah an tlan thluh.\nKalaymyo Ih Ralhrang Sakhan Pakhat Cu PDF-Zoland Le CDF-KKG Pawlin An Kap


Mah Le Mah Urkang Aw In Duhphorhnak A Tuah – Meifar\nMah Le Mah Urkang Aw In Duhphorhnak A Tuah\nFebruary 1, 2022 admin Myanmar 0\nMandalay, Kyaukpadaung ramsung ah mipa pakhat cu February 1, 2022 sun ah mah le mah urkaan awknak ah duhphorhnak a tuah ih tualsung mipi pawlin a hliamtuar a nasa tuk ruangah a nunnak hrang seherh aum” an ti.\nMah le mah urkang awtu cu kum 20 mi hrawng Ko Aung Aung a si ih thir sernak ah hna a ṭuan. Tualsung mi pakhat in, “Thir sernak ah hna a ṭuan ih Electric meisa thazang ringin hna an ṭuan ṭheu. Ralhrang in ramsung thuneihnak an lak hnu ihsin Electric meisa hi an nei thei nawn lo ruangah hna an ṭuan thei dah lo.\nHnaṭuan ding a neih lo ruangah a tuar naa tuk an ti. Curuangah Electric meisa zung hmaiah amah le mah urkang aw in duhphorhnak ava tuah” a ti. Sun nazi 1:00 hrawngah Electric meisa zung hmaiah ava feh ih datsii thawn a tawihawk hnuah a urkang aw ih a kiangah “Khuasung mipi pawl hrangah nazi 24 sung meisa eng hram seh. 2001 + 2002 ah kirsal nawn lo seh” tin cahnah te ih nganmi an hmu.\nSiizung ah an tlanpi ih an tuamhlawm rero lai. Ralhrang in ramsung thuneihnak an lak hnu ihsin Kyaukpadaung ramsung ah meisa an nei ṭha nawn lo, Electricity meter bill umlonak inn cu ralhrang pawlin meisa an phitsak. Meisa nei pawl khal nikhat ah vei 4 lenglo a mit ṭheu.\nRalhrang Pawlin Kalaymyo Ah Nu Tem Boih An Kap That\nRalhrang Pawlin Salai Van Lai Aung An Kap That


North Korea In US Kah Cimit A Hreh Tumlo - Chinland Today Media\nNorth Korea In US Kah Cimit A Hreh Tumlo\nSeptember 7, 2017 8:09 am·0 comments\nLeitlun rorelnak sangbik UNO pawlih lairel thutluknak le kharhkhumnak pawl cu ziang relloin North Korea cun Bomb tha cak le pin kahpuak sinsal ding tumtahnak a nei tiin South Korea pawl cun an thinphannak cu a au.\nAn rak puahter sin zo mi bomb pawl hnakih cak a si ding tiin zum a si. Tui nitiang ih a puahter mi pawl hi US thleng thei dingih kap theinak hrang a timlamnak le a ruahmannak pawl ansi. US in hivek ih a cangvaihnak hi ralkap thacahnak thawi nuaiawk ding ih ngiarnak a si tiin a ti.\nAn bomb pawl hi a rihlam kg 50 – 120 tluk a si haiih 1945 kum Japan ram Heroshima ih an rak thlak mi Atom bomb hnakih a let 3 tluk ih tum an si.\nN Korea ih an neih mi hi bomb thacak hi US vantlun peng 19 ah puak tabang hman sisehla Kansas khawlipi cu nasa zet in a siatsuah thluh cih ding. An bomb puaknak ihsi a tlirhnak EMP (electro-magnetic pulse) in US rampi ziang maw tizat cu a ziamral ter thei ding tiah zum a si.\nUS le South Korea Vanzam Ralkap Komaw In An Tha An Ticak